Mateo 6 | Intanɛt So Bible| Wiase Foforɔ Nkyerɛaseɛ\n6 “Monhwɛ yiye na moanyɛ mo trenee+ wɔ nnipa anim sɛnea wobehu mo; anyɛ saa a morennya akatua biara mfi mo Agya a ɔwɔ soro no nkyɛn. 2 Enti sɛ worekɔyɛ adɔe+ a, nhyɛn torobɛnto+ nni w’anim, sɛnea nyaatwomfo no yɛ wɔ hyiadan ne mmɔnten so na ama nnipa ahyɛ wɔn anuonyam no. Nokwarem mise mo sɛ, Wɔanya wɔn akatua nyinaa awie. 3 Na wo de, sɛ woreyɛ adɔe a, mma wo nsa benkum nnhu nea wo nsa nifa reyɛ, 4 na ama w’adɔe ayɛ kokoam de; ɛno na w’Agya a ɔrehwɛ wɔ kokoam no betua wo ka.+ 5 “Afei nso sɛ mobɔ mpae a, monnyɛ te sɛ nyaatwomfo no; efisɛ wɔpɛ sɛ wogyina+ hyiadan mu ne mmɔnten ntwea so bɔ mpae sɛnea nnipa behu wɔn.+ Nokwarem mise mo sɛ, wɔanya wɔn akatua nyinaa awie. 6 Nanso wo de, sɛ worebɔ mpae a, kɔ wo pia+ mu na to wo pon mu bɔ w’Agya a ɔwɔ kokoam no mpae;+ ɛno na w’Agya a ɔhwɛ kokoam no betua wo ka. 7 Na sɛ worebɔ mpae a, ntĩ nsɛm koro no ara mu nka no mpɛn pii+ sɛnea amanaman mufo yɛ no, wosusuw sɛ wɔn nsɛm dodow nti wobetie wɔn. 8 Enti monnyɛ sɛ wɔn, efisɛ mo Agya Onyankopɔn nim nneɛma a ehia+ mo koraa ansa na moabisa no. 9 “Enti mommɔ mpae sɛ:+ “‘Yɛn Agya a wowɔ soro, wo din+ ho ntew.+ 10 W’ahenni+ mmra. W’apɛde+ nyɛ hɔ wɔ asase+ so te sɛ ɔsoro. 11 Ma yɛn nnɛ aduan* wɔ da yi mu;+ 12 fa yɛn aka firi yɛn, sɛnea yɛn nso de afiri wɔn a wɔde yɛn aka no.+ 13 Na mfa yɛn nkɔ sɔhwɛ mu,+ na gye yɛn fi ɔbɔnefo no nsam.’+ 14 “Na sɛ mode nkurɔfo mfomso firi wɔn a, mo soro Agya nso de mo de befiri mo;+ 15 sɛ moamfa nkurɔfo mfomso amfiri wɔn a, mo Agya nso remfa mo mfomso mfiri mo.+ 16 “Sɛ moredi mmuada+ a, monnyɛ mo anim bosaa te sɛ nyaatwomfo no, efisɛ wɔyɛ wɔn anim basaa na ama nnipa ahu sɛ wɔredi mmuada.+ Nokwarem mise mo sɛ, wɔanya wɔn akatua nyinaa awie. 17 Na wo de, sɛ woredi mmuada a, sra wo tiri mu ngo na hohoro w’anim,+ 18 na nnipa anhu sɛ woredi mmuada, na mmom w’Agya a ɔwɔ kokoam no;+ ɛno na w’Agya a ɔrehwɛ wɔ kokoam no betua wo ka. 19 “Munnyae ademude+ a mohyehyɛ wɔ asase so no, baabi a nwewee ne nkannare sɛe no, na akorɔmfo bubu kowia. 20 Mmom no, monhyehyɛ mo ademude ɔsoro,+ baabi a nwewee anaa nkannare nsɛe no,+ na akorɔmfo mmubu nkowia. 21 Na baabi a w’ademude wɔ no, ɛhɔ na wo koma nso wɔ. 22 “Nipadua kanea ne aniwa.+ Enti sɛ w’aniwa hwɛ tẽẽ a, wo nipadua nyinaa bɛhyerɛn; 23 nanso sɛ w’aniwa di bɔne akyi*+ a, wo nipadua nyinaa bɛyɛ sum. Na sɛ hann a ɛwɔ wo mu no yɛ sum a, hwɛ sɛnea saa sum no bɛyɛ kɛse!+ 24 “Obiara ntumi nsom awuranom baanu; efisɛ sɛ wantan obiako na wannɔ ɔfoforo+ no a, ɔbɛbata obiako ho na wabu ɔfoforo no animtiaa. Muntumi nsom Onyankopɔn ne Ahonyade.+ 25 “Eyi nti mise mo sɛ: Munnyae sɛ mudwinnwen+ mo kra ho sɛ dɛn na mubedi anaa dɛn na mobɛnom, anaa mo nipadua ho sɛ dɛn na mobɛhyɛ.+ So ɔkra no nhia nsen aduan, na nipadua no nsen atade?+ 26 Monhwɛ ewim nnomaa;+ wongu aba na wontwa na wɔmmoaboa ano ngu asan so, nanso mo soro Agya ma wɔn aduan. So monsom bo pii nsen wɔn?+ 27 Mo mu hena na sɛ odwinnwen a obetumi de basafa biako aka ne nkwa nna ho?+ 28 Bio nso, ɛdefa atade ho no, dɛn nti na mudwinnwen? Monhwɛ wuram sukooko+ nsua biribi, sɛnea enyin; ɛnyɛ adwuma, na ɛnto asaawa; 29 nanso mise mo sɛ, Solomon+ anuonyam nyinaa akyi mpo no, wanhyehyɛ ne ho sɛ eyinom mu biako. 30 Afei sɛ Onyankopɔn hyɛ wuram afifide a ɛwɔ hɔ nnɛ na ɔkyena wɔde agu ogya mu no atade a, so ɔrenhyɛ mo atade mmoro so, mo a mo gyidi sua?+ 31 Enti munnnwinnwen+ nnka sɛ, ‘Dɛn na yebedi?’ anaasɛ, ‘Dɛn na yɛbɛnom?’ anaasɛ, ‘Dɛn na yɛbɛhyɛ?’ 32 Na eyinom nyinaa ne nneɛma a amanaman no di akyi denneennen. Na mo soro Agya nim sɛ muhia saa nneɛma yi nyinaa.+ 33 “Enti, monkɔ so nhwehwɛ ahenni no ne Onyankopɔn trenee+ kan, na ɔde nneɛma a aka yi nyinaa bɛka ho ama mo.+ 34 Munnnwinnwen ɔkyena ho,+ na ɔkyena ankasa benya ne dadwen. Da biara mu bɔne ankasa dɔɔso ma da no.\n^ Nea ɛkyerɛ ankasa ne, “paanoo.”\n^ Nea ɛkyerɛ ankasa ne, “w’aniwa nye.”


Ɛhefa Na Yɛn Nananom Wɔ?\n1, 2. Dɛn na nnipa pii gye di wɔ wɔn a wɔawuwu no ho?\nNNIPA ɔpepem pii a wɔwɔ Afrika no gye tom sɛ owu nyɛ nkwa awiei, na mmom ɛyɛ nsakrae a ɛde obi kɔ asetra foforo mu ara kwa. Nnipa pii susuw sɛ wɔn nananom a wɔawuwu no afi wiase yi mu kɔ wiase a wonhu mu, wofi nnipa wiase kɔ ahonhom wiase.\n2 Wɔwɔ gyidi bi sɛ saa nananom a wɔawuwu anaa wɔn ahonhom yi ma wɔn mmusua a wɔwɔ asase so di yiye wɔ asetra mu. Sɛnea saa gyidi yi kyerɛ no, nananom ahonhom no yɛ nnamfo a wɔwɔ tumi, a wotumi ma nnɔbae ba, wɔma wodi yiye, na wɔbɔ wɔn ho ban. Wɔkyerɛ sɛ sɛ wobu ani gu wɔn so anaa wɔfom wɔn a, wɔde asiane—yare, ohia ne amanehunu—na ɛba.\n3. Ɔkwan bɛn so na nkurɔfo binom som nananom a wɔawuwu no?\n3 Wɔn a wɔte ase no yɛ amanne ahorow de di nananom ahonhom no ni na wɔne wɔn anya abusuabɔ pa. Wɔtaa hu nneyɛe ahorow yi wɔ ayiyɛ ne afunsie ho amanne ahorow te sɛ pɛsi ne tu a wotu funu san sie mu. Nananom a wɔsom wɔn da adi wɔ akwan foforo nso so. Sɛ nhwɛso no, ansa na nnipa binom bɛnom nsa no, wodi kan de bi gu fam ma nananom a wɔawuwu no. Bio nso, sɛ wɔnoa aduan bi wie a, wogyaw bi wɔ ayowa mu sɛnea ɛbɛyɛ a sɛ nananom no ba a, wobenya biribi adi.\n4. Dɛn na nnipa pii gye di wɔ ɔkra ho?\n4 Nnipa binom nso gye di sɛ ateasefo wɔ ɔkra a enwu da a ɛkɔ so tra ase wɔ wɔn wu akyi. Sɛ onipa no bɔ ne bra yiye a, wɔkyerɛ sɛ ne kra bɛkɔ soro, anaasɛ paradise, nanso sɛ wammɔ ne bra yiye a ne kra no bɛkɔ hell. Mpɛn pii no nkurɔfo de saa adwene yi fra atetesɛm mu gyidi horow mu. Sɛ nhwɛso no, atesɛm krataa a wɔnam so bɔ awufo som ho dawuru no taa ka nso sɛ nipa no “kɔ n’akuraa anaa wiase foforo bi mu” anaasɛ ɔkɔ yɛn “nananom nkyɛn.” Gyidi horow yi nyinaa gyina adwene a ɛne sɛ ɔkra no anaa honhom no tra ase wɔ owu akyi so. Dɛn na Bible no ka wɔ eyi ho?\nƆkra ne Honhom\n5, 6. Sɛnea Bible kyerɛ no, dɛn ne ɔkra?\n5 Bible no kyerɛ sɛ ɔkra no nyɛ biribi a ɛhyɛ nipa mu; ɔkra no ne nipa no ankasa. Sɛ nhwɛso no, bere a Onyankopɔn bɔɔ Adam no, “onipa no bɛyɛɛ ɔkra teasefo.” (Genesis 2:7) Wɔamma Adam ɔkra; na ɔno ne ɔkra no, nipa mũ no.\n6 Ne saa nti, yɛkenkan sɛ wɔwo akra. (Genesis 46:18) Wobetumi adidi anaa wɔadi mmuada. (Leviticus 7:20; Dwom 35:13) Wotumi sũ na wɔtɔ piti. (Yeremia 13:17; Yona 2:7) Wobetumi akyere akra de wɔn asie, ataa wɔn so, na wɔde wɔn agu mpokyerɛ mu. (Deuteronomium 24:7; Dwom 7:5; 105:18) Bible ahorow bi de mfitiase kasa “ɔkra” na edi dwuma bere a afoforo de nsɛmfua “ateasefo,” “abɔde” anaa “onipa” na edi dwuma no. Ne nyinaa kyerɛ ade koro.\n7. Bible mu nsɛm bɛn na ɛkyerɛ sɛ ɔkra no betumi awu?\n7 Esiane sɛ ɔkra no ne onipa no ankasa nti, sɛ onipa wu a, na ɔkra no awu. Hesekiel 18:4 ka sɛ: “Ɔkra a ɔyɛ bɔne no, ɔno ara na obewu.” Asomafo no Nnwuma 3:23 nso ka sɛ: “Ɔkra biara a ontie saa Odiyifo no, wɔbɛsɛe no koraa afi ɔman no mu.” Enti ɔkra no nyɛ biribi a ɛtena hɔ wɔ nipa no wu akyi.\n8. Dɛn ne honhom a ɛwɔ nnipa mu no?\n8 Honhom no ne ɔkra no nyɛ ade koro. Honhom a ɛwɔ nnipa mu no ne nkwa tumi a ɛma wotumi tra nkwa mu yɛ ade no. Honhom no te sɛ anyinam ahoɔden. Anyinam ahoɔden betumi ama abɔmframa anaasɛ frigye ayɛ adwuma nanso n’ankasa ntumi mma mframa mmɔ anaa ɛmma nneɛma nyɛ nwini. Ɔkwan a ɛte saa ara so no, yɛn honhom ma yetumi hu ade, te asɛm, na yɛdwene. Nanso sɛ honhom no kwati ani, aso, anaa adwene no a, n’ankasa ntumi nyɛ eyinom mu biara. Ɛno nti na Bible no ka fa nipa ho sɛ: “Ne honhom fi kɔ, na ɔsan kɔ ne dɔte mu; da no ara, ne nsusuwii yera.”—Dwom 146:4.\n9. Dɛn na ɔkra no ne honhom no ntumi nyɛ?\n9 Enti, sɛnea Bible no kyerɛ no, ɔkra no anaa honhom no nkɔ so ntra ase wɔ onipa no wu akyi wɔ ahonhom atenae.\n10. Dɛn na Bible no ka fa tebea a awufo wom ho?\n10 Ɛnde, na tebea bɛn na awufo wom? Esiane sɛ Yehowa na ɔbɔɔ nnipa nti, onim nea ɛba yɛn so bere a yɛawu no. N’asɛm kyerɛkyerɛ sɛ awufo nni nkwa mu, wontumi nte asɛm, wontumi nhu ade, wontumi nkasa, anaa wɔnnwene hwee. Bible no ka sɛ:\n‘Awufo . . . nnim biribiara.’—Ɔsɛnkafo 9:5.\n11. Adam yɛɛ bɔne akyi no, dɛn na Yehowa ka kyerɛɛ no?\n11 Susuw nea Bible ka fa yɛn nana a odi kan Adam ho no hwɛ. Yehowa de “fam dɔte” na ɛnwenee Adam. (Genesis 2:7) Sɛ Adam yɛɛ osetie maa Yehowa mmara a, anka ɔbɛtra ase daa wɔ anigye mu wɔ asase so. Nanso, Adam buu Yehowa mmara so, na asotwe a onyae ne owu. Adam wui no ɛhe na ɔkɔe? Onyankopɔn ka kyerɛɛ no sɛ: “Wobɛsan akɔ dɔte mu, efisɛ emu na woyii wo fii. Woyɛ dɔte na dɔte mu na wobɛsan akɔ.”—Genesis 3:19.\n12. Dɛn na ɛbaa Adam so wɔ owu mu?\n12 Ɛhefa na na Adam wɔ ansa na Yehowa bɔɔ no fii dɔte mu no? Na onni baabiara. Na ɔnte ase. Enti bere a Yehowa kae sɛ Adam bɛsan ‘akɔ dɔte mu’ no na Ɔkyerɛ sɛ Adam bɛsan akɔ tebea a nkwa nnim mu, te sɛ dɔte. Adam ankɔtra ahonhom wiase. Wankɔ ‘n’akuraa’ anaa ahonhom atenae. Wankɔ soro anaa hell. Ɔsan kɔɔ tebea a nkwa nnim mu; wankɔ so antra nkwa mu.\n13. Dɛn na ɛba nnipa ne mmoa nyinaa so wɔ owu mu?\n13 So ade koro no ara na ɛto nnipa nyinaa? Yiw, ɛte saa. Bible no kyerɛkyerɛ mu sɛ: “[Nnipa ne mmoa] nyinaa kɔ faako. Wɔn nyinaa fi dɔte mu, na wɔn nyinaa san kɔ dɔte mu.”—Ɔsɛnkafo 3:19, 20.\n14. Anidaso bɛn na ɛwɔ hɔ ma wɔn a wɔawuwu no?\n14 Bible no hyɛ bɔ sɛ Onyankopɔn benyan awufo aba nkwa mu wɔ paradise asase so. (Yohane 5:28, 29; Asomafo no Nnwuma 24:15) Nanso saa bere no bɛba daakye. Mprempren de, wɔada wɔ owu mu. (Yohane 11:11-14) Ɛnsɛ sɛ yesuro wɔn anaa yɛsom wɔn, efisɛ wɔrentumi mmoa yɛn anaa wɔrentumi nhaw yɛn.\n15, 16. Ɔkwan bɛn so na Satan bɔ mmɔden sɛ ɔbɛma nnipa agye adi sɛ awufo no nwui ankasa?\n15 Adwene a ɛne sɛ yenwu da no yɛ atoro a Satan Ɔbonsam ama atrɛw. Nea ɛbɛyɛ na nnipa agye atoro yi adi no, ɔne n’adaemone no bɔ mmɔden sɛ wɔbɛma nnipa asusuw sɛ awufo ahonhom na wɔma nnipa yare na wohyia nsɛnnennen ahorow. Ɛyɛ nokware sɛ ɔhaw no bi wɔ hɔ a adaemone ankasa na wɔde ba. Na ɛyɛ nokware nso sɛ ɔhaw no bi wɔ hɔ a ɛnyɛ tumi a ɛboro nnipa de so na wɔde ba. Nanso ɛnyɛ nokware sɛ wɔn a wɔadeda wɔ owu mu no betumi apira yɛn.\n16 Ɔkwan foforo bi nso wɔ hɔ a adaemone no fa so bɔ mmɔden sɛ wɔbɛma nnipa asusuw sɛ nea Bible ka fa owu ho no nyɛ nokware. Wɔdaadaa nnipa ma wosusuw sɛ wɔahu awufo anaa wɔne wɔn akasa. Adaemone no yɛ eyi denam anisoadehu, adaeso, adebisafo, anaa akwan foforo so. Nanso, ɛnyɛ nnipa a wɔawuwu na ebinom ne wɔn di, na mmom wɔne adaemone a wɔyɛ wɔn ho sɛ nnipa a wɔawu no na edi nkitaho. Ɛno nti na Yehowa kasa tia adebisa ne wɔn a wobisa funu denneennen no.—Deuteronomium 18:10-12; Sakaria 10:2.\nAwufo Rentumi Mmoa Yɛn\nAfrika Atɔe famfo hene bi a wagye din wui wɔ 1990 mu. Na ɔwɔ yerenom baanum ne mma bebree. Na ɔwɔ n’ankasa nnwuma abien a ɛma no nya sika pii.\nBere a ɔhene no wui no, n’abusuafo no de ahwɛyiye yɛɛ amanne ahorow a na wogye di sɛ ɛbɛhyɛ ne honhom anuonyam. Ne yerenom no furafuraa ayitam tuntum, yɛɛ wɔn ti so basaa, didii kakraa bi, na wɔanguare. Wosiee no akyi no, wosũ twaa agyaadwo nna nson. Nea edi hɔ no, nea ɛne wɔn hɔnom amammerɛ hyia no, abusua mũ no nyinaa hyiae hyɛɛ fa de wiee ayiyɛ no ho amanne—adidi ne ɔnom ne asaw.\nAkyinnye biara nni ho sɛ, sɛ ɔhene no ebetumi a, anka ɔbɛbɔ n’abusua a ɔdɔ wɔn no ho ban ahyira wɔn! Nanso antumi amma saa. Ne nnwuma no sɛee. Abusuafo no kõõ n’agyapade no ho ntɔkwaw na akyiri yi wɔn mu paapaee ma obiara kɔɔ ne kwan. Ɛnnɛ, nnipa kakraa bi na wɔaka wɔ adiwo kɛse a na anka nnipa pii ahyɛ hɔ mã no.\nAwufo Rentumi Mpira Yɛn\nƆbarima bi wui ma wosiee no wɔ Nigeria akuraa bi ase. Akyiri yi, dae bi a ne yere sõe ma obegye dii sɛ ne kunu no hia ne wɔɔkye. Enti ɔfaa wɔɔkye no de kɔhyɛɛ fam wɔ baabi a wosiee ne kunu no nkyɛn pɛɛ.\nAberante bi a wɔfrɛ no Dunikan wiaa ne ho kotutuu fam hɔ yii wɔɔkye no bɔe mfe pii kosii sɛ wɔɔkye no sɛee. Hwee anyɛ no. Sɛ na ɔbarima a wawu no wɔ tumi a ɔde nya ateasefo so nkɛntɛnso a, anka akyinnye biara nni ho sɛ ɔbɛtwe owifo a owiaa ne wɔɔkye wɔ ne damoa mu no aso!\nAdaka: Osuahu ahorow bɛn na ɛkyerɛ sɛ awufo rentumi mmoa yɛn anaa wɔnhaw yɛn?


Luka 4 - Nkwa Asem (NA-TWI) | Biblica\nLuka 4 - Nkwa Asem (NA-TWI)\n1Afei Yesu a Honhom Kronkron ahyɛ no ma no fii Asubɔnten Yordan ho maa Honhom no de no kɔɔ Yudea sare so. 2 Ɛhɔ na ɔbonsam kɔsɔɔ no hwɛe adaduanan. Saa nna no mu no, wanni hwee. Na ɔkɔm dee no.\n3 Ɔbonsam ka kyerɛɛ Yesu se, “Sɛ wone Onyankopɔn Ba no a, ka na saa abo yi nnan aduan.”\n4 Yesu buaa no se, wɔakyerɛw se, “Ɛnyɛ aduan nko ara na ɛho hia onipa wɔ n’asetena mu.”\n5 Ɔbonsam de Yesu kɔɔ bepɔw bi so kyerɛɛ no wiase ahenni nyinaa bere tiaa bi mu. 6 Na ɔka kyerɛɛ Yesu se, 7 “Sɛ wobɛkotow, asom me a, mede ahenni ahorow yi ne mu tumi ne anuonyam nyinaa a wɔde ahyɛ me nsa yi bɛma wo.”\n8 Yesu buaa no se, “Wɔakyerɛw se, som Awurade wo Nyankopɔn na ɔno nko ara na som no.”\n9 Afei ɔbonsam de Yesu kɔɔ Yerusalem de no kogyinaa asɔredan a ɛwɔ hɔ no atifi pɛɛ na ɔka kyerɛɛ no se, “Sɛ wone Onyankopɔn Ba no ampa ara a, gyaa wo ho fi nea wugyina hɔ to fam! 10 Efisɛ wɔakyerɛw se, Onyankopɔn bɛsoma n’abɔfo abɛbɔ wo ho ban 11 na wɔabɛsɔw wo na woammɛhwe abotan no so.”\n12 Yesu buaa no se, wɔakyerɛw se, “Nsɔ Awurade wo Nyankopɔn nhwɛ.”\n13 Ɔbonsam wiee sɔhwɛ no nyinaa no, ogyaw no hɔ kɔe ansa.\nYesu asɛnka mfitiase\n14 Yesu san baa Galilea a na Honhom Kronkron ahyɛ no ma. Ankyɛ koraa ne din trɛwee ɔman no mu nyinaa. 15 Ɔkyerɛkyerɛɛ wɔ wɔn hyiadan mu maa obiara kamfoo no.\n16 Yesu baa Nasaret, kurow a ne mmofraase wɔtetew no wɔ mu no mu. Na sɛnea ɔtaa yɛ no, ɔkɔɔ hyiadan mu homeda. Ɔsɔre kɔɔ anim sɛ ɔrekɔkenkan kyerɛwsɛm. 17 Wɔde odiyifo Yesaia nhoma hyɛɛ ne nsa na obuee baabi a wɔakyerɛw se: 18 “Awurade Honhom wɔ me so, na wɔayi me sɛ memmɛka asɛmpa nkyerɛ ahiafo. Na menka nkyerɛ wɔn a wɔwɔ nnomum mu se, wobenya ahofadi, anifuraefo behu ade; wɔn a wobu wɔn animtiaa benya anuonyam, 19 na Onyankopɔn asiesie ne ho sɛ obehyira wɔn a wɔba ne nkyɛn nyinaa.”\n20 Ɔtoo nhoma no mu de maa ɔhwɛfo no na ɔtenaa ase; na obiara a ɔwɔ hyiadan no mu hɔ no hwɛɛ no dinn. 21 Afei ɔka kyerɛɛ wɔn se; “Ɛnnɛ na kyerɛwsɛm no aba mu.”\n22 Na kasa pa ne nsɛm ahorow a ɔkae no, yɛɛ wɔn a wɔtee nyinaa nwonwa ma wobisae se, “Ɛnyɛ Yosef ba no ni?”\n23 Yesu ka kyerɛɛ wɔn se, “Akyinnye biara nni ho sɛ mode bɛ yi bebu me se, ‘Ɔyaresafo, sa wo ho yare. Nea yɛate afa wo ho sɛ woyɛe wɔ Kapernaum no, yɛ bi wɔ wo kurom ha.” 24 Nanso mereka ama moate ase sɛ, Odiyifo biara nni anuonyam wɔ ne kurom. 25 Nokware mu, Elia bere so no, na mmea akunafo bebree wɔ Israelman mu. Saa bere no osu antɔ mfe abiɛsa ne asram asia enti ɛmaa ɔkɔm kɛse baa ɔman no nyinaa mu. 26 Nanso Onyankopɔn ansoma odiyifo Elia ankɔ obiara nkyɛn sɛ ɔbea kunafo a na ɔwɔ Sarepta a ɛwɔ Sidon no nkyɛn. 27 Bio, saa bere no na akwatafo bebree wɔ Israelman mu nanso odiyifo Elisa ansa obiara yare sɛ ɔsahene Naaman a ofi Siriaman mu no nko ara.” 28 Nnipa a wɔwɔ hyiadan no mu tee ne nsɛm a ɔkae no, wɔn bo fuwii papaapa. 29 Wɔde abufuw piapiaa no fii kurow no mu de no kɔɔ bepɔw a wɔn kurow da so no ano sɛ wɔrekɔwɔ n’atiko ama wakɔhwe bepɔw no ase. 30 Nanso ɔfaa wɔn mu kɔɔ ne baabi.\nYesu tu hohommɔne\n31 Yesu kɔɔ Kapernaum a ɛwɔ Galilea. Ɔkyerɛkyerɛɛ nnipa no homeda biara. 32 Ɛha nso ne nkyerɛkyerɛ no yɛɛ nkurɔfo no nwonwa efisɛ, ɔkasae wɔ tumi so.\n33 Na ɔbarima bi wɔ hyiadan no mu hɔ a hohommɔne ahyɛ no ma. Ohuu Yesu no, ɔteɛɛm se, 34 “Yesu Nasaretni, mmɛhaw yɛn. Yɛne wo nni hwee yɛ. Woaba sɛ worebɛsɛe yɛn anaa? Minim onipa ko a woyɛ. Wone Onyankopɔn Ba Kronkronni no.”\n35 Yesu hyɛɛ hohommɔne no sɛ, “Tu fi ne mu kɔ!” Hohommɔne no de ɔbarima no hwee fam na etu fii ne mu kɔe a hwee anyɛ no.\n36 Nnipa no nyinaa ho dwiriw wɔn, na wobisabisaa wɔn ho wɔn ho se, “Asɛm bɛn ni. Onipa bɛn ni a ɔde tumi ne ahoɔden teɛ ahohommɔne ma wotie yi?” 37 Nea ɔyɛɛ yi ho asɛm trɛwee ɔman no mu nyinaa.\nPetro n’asebea ayaresa\n38 Yesu fi hyiadan no mu no, ɔkɔɔ Simon fi kɔtoo sɛ atiridii abɔ Simon n’asebea. Nnipa a wɔwɔ hɔ no srɛɛ no sɛ ɔnsa no yare.\n39 Ɔkɔɔ nea ɔda hɔ kogyinaa ne nkyɛn, teɛɛ ɔyare no ma egyaee amonom hɔ ara ma ɔsɔre maa wɔn aduan dii.\n40 Onwini dwoe no, wɔde ayarefo pii bae sɛ Yesu nsa wɔn yare. Ɔde ne nsa guu wɔn so saa wɔn yare. 41 Ahohommɔne fii nnipa no pii mu fii a na wɔreteɛteɛm se, “Wone Onyankopɔn Ba no.” Nanso Yesu kaa wɔn anim hyɛɛ wɔn se wommua wɔn ano, efisɛ, na ahohommɔne no nim sɛ ɔno ne Kristo no.\nYesu asɛnka wɔ Yudea\n42 Ade kyee no, Yesu tew ne ho kɔɔ sare so baabi a ɛhɔ yɛ dinn. Nkurɔfo no kyin hwehwɛɛ no na wohuu no no, wɔsrɛɛ no sɛ ɔntena wɔn nkyɛn wɔ Kapernaum hɔ. 43 Yesu ka kyerɛɛ wɔn se, “Ɛsɛ sɛ meka Asɛmpa a ɛfa Onyankopɔn Ahenni ho no mekyerɛ afoforo nso, efisɛ, ɛno nti na wɔsomaa me.” 44 Yesu kyinkyinii Yudeaman no mu kɔɔ hyiadan ahorow mu kɔkyerɛkyerɛe.\nNA-TWI : Luka 4


Yehowa bobefuw ho dwom (1-7)\nYehowa bobefuw no nnue (8-24)\nOnyankopɔn bo fuw ne man (25-30)\n5 Ma mento dwom mma me dɔfo,Me dɔfo ne ne bobefuw*+ ho dwom. Ná me dɔfo wɔ bobefuw wɔ koko so, asaase pa bi so. 2 Ofuntum asaase no yiyii so abo, Oduaa bobe pa wɔ so,*Osii abantenten wɔ afuw no mfinimfini,Na otuu amoa a wokyĩ nsã* wom wɔ hɔ.+ Afei ɔtwɛnee sɛ ɛbɛsow bobe pa,Nanso bobe a enye nko ara na ɛsowee.+ 3 “Afei, mo a motete Yerusalem ne Yuda mmarima,Mesrɛ mo, mummu me ne me bobefuw ntam atɛn.+ 4 Dɛn bio na ɛsɛ sɛ meyɛ ma me bobefuw noA menyɛe?+ Dɛn nti na m’ani da so sɛ ɛbɛsow bobe paNa asow bobe fõ nko ara yi? 5 Afei momma menkyerɛ moNea mɛyɛ me bobefuw no: Metutu ɛho ban,Na wɔahyew no.+ Mebubu n’afasu a wɔde abo ayɛ no,Na wɔatiatia so. 6 Mɛma asɛe;+Wɔrentwitwa ho, na wɔremfa asɔw nnɔw ase. Nsɔe ne nwura begye afa,+Na mɛhyɛ omununkum sɛ ɔnntɔ osu nngu so.+ 7 Asafo Yehowa bobefuw no ne Israel fi,+Na afuw a n’ani ku ho no ne Yuda mmarima. Ɔkɔɔ so hwɛɛ atɛntrenee kwan,+Nanso hwɛ! ntɛnkyea na wobui;Ɔhwehwɛɛ adetrenee,Nanso hwɛ! osu ne nteɛteɛm na ɔtee.”+ 8 Wonnue, wɔn a wɔka afi bɔ afi so,+Na wohwim asaase ka asaase ho+Kosi sɛ ɔkwan biara nna hɔ bio,Na mo nko ara motena asaase no so! 9 Asafo Yehowa aka ntam agu m’asom sɛ,Afi akɛse pii a ɛyɛ fɛBɛyɛ tantaantan,Na obiara rentena mu.+ 10 Bobefuw eka du* bɛma mo bobesa bat susuhina* baako pɛ,Na mudua aduaba homar susude* baako a, mubenya efa* baako pɛ.+ 11 Wonnue, wɔn a wɔsɔre anɔpatutuutu kɔnom nsã a ano yɛ den,+Wɔn a wɔtena nsã* ho ma ade sa tumm kosi sɛ wɔbɛbow sram! 12 Wɔwɔ sanku ne sankuten,Mpintin, atɛntɛbɛn, ne nsã* wɔ wɔn apontow ase;Nanso Yehowa nneyɛe de, wonnwen ho,Na ne nsa ano adwuma nso, wonhu. 13 Enti wobetu me man afi wɔn asaase so akɔ,Nimdeɛ a wonni nti;+Ɔkɔm bɛde wɔn anuonyamfo,+Na osukɔm ade wɔn nkurɔfo nyinaa. 14 Enti Ɔdamoa* abae ne yam*Na wabue n’anom kakraa.+Na kurow no mu anuonyamfo,* emu nnipadɔm a wɔyɛ dede, ne emufo a wogye wɔn ani tra soBesian akɔ hɔ. 15 Na wɔbɛbrɛ ɔdasani ase,Onipa bɛba fam,Na wɔbɛbrɛ ahantanfo ani ase. 16 Asafo Yehowa atemmu* bɛma wayɛ kɛse;Nokware Nyankopɔn no, Ɔkronkronni+ no, nam trenee+ so bɛtew ne ho. 17 Na nguan mma bedidi te sɛ nea wɔwɔ wɔn adidibea;Mmeae a mmoa a wɔadɔ srade agyae hɔ adidi no, ɛhɔ na ahɔho bedidi.* 18 Wonnue, wɔn a wɔde nnaadaa nhama twe wɔn afodiNa wɔde teaseɛnam nhama twe wɔn bɔne; 19 Wɔn a wɔka sɛ: “Ɔmma Ne ho nyɛ hare,Ɛmmra ntɛm mma yɛnhwɛ. Israel Kronkronni no atirimpɔw* mmra muMma yenhu!”+ 20 Wonnue, wɔn a wɔka sɛ papa yɛ bɔne na bɔne yɛ papa,+Wɔn a wɔde sum yɛ hann na wɔde hann yɛ sum,Wɔn a wɔde nwenenwene yɛ fremfrem na wɔde fremfrem yɛ nwenenwene! 21 Wonnue, wɔn a wɔyɛ anyansafo wɔ wɔn ankasa ani so,Na wobu wɔn ho mmadwemma!+ 22 Wonnue, wɔn a wɔagye din wɔ asanom* muNe wɔn a wɔyɛ akatakyi wɔ nsãfra* mu,+ 23 Wɔn a wogye adanmude* bu ɔbɔnefo bem+Na wɔde atɛntrenee kame ɔtreneeni!+ 24 Enti sɛnea ogya tɛkrɛma hyew sareNa ogyaframa mene sare a awo no,Saa ara na wɔn ntini bɛporɔw,Na wɔn nhwiren ahuw akɔ sɛ mfuturu,Efisɛ wɔapo asafo Yehowa mmara,*Na wɔmfa Israel Kronkronni no asɛm nyɛ hwee.+ 25 Ɛno nti na Yehowa bo afuw ne man denneennen no.Na ɔbɛteɛ ne nsa wɔ wɔn so akunkum wɔn.+ Mmepɔw bɛwosow,Na wɔn afunu besum mmɔnten so sɛ sumina.*+ Nea akɔ so nyinaa nti, ɔntwee n’abufuw nsanee,Mmom, wateɛ ne nsa, na ɔda so ara rekunkum. 26 Wama ahyɛnsode* bi so akyerɛ ɔman bi wɔ akyirikyiri;+Wabɔ hwirema afrɛ wɔn afi asaase ano noho;+Na hwɛ! wɔde mmirika reba ntɛm.+ 27 Wɔn mu biara mmrɛe anaa onhintiwee. Obiara nni hɔ a ɔretɔ nko* anaa wada. Abɔso a ɛbɔ wɔn asen nhodwowee,Na wɔn mpaboa mu hama ntewee. 28 Wɔn agyan nyinaa ano yɛ nnam,Na wɔn agyan nyinaa mu akuntunkuntun.* Wɔn apɔnkɔ nan te sɛ abo a ano yɛ nnam,*Na wɔn nteaseɛnam nan te sɛ ahum.+ 29 Wɔn mmobom te sɛ gyata,Na wɔbobom te sɛ agyata* a wɔn ho yɛ den.+ Wopow kyere aboa,Na wɔde no kɔ a ogyefo biara nni hɔ. 30 Saa da no, wɔbɛworo agu no soTe sɛ ɛpo a ɛreworo.+ Obiara a ɔbɛhwɛ asaase no behu esum kabii;Omununkum nti, hann mpo adan sum.+\n^ Anaa “bobe pa kɔkɔɔ.”\n^ Anaa “ahama du.”\n^ Anaa “ama ne kra yam abae.”\n^ Anaa “kurow no anuonyam.”\n^ Anaa “Mmoa a wɔadɔ srade amamfo so na ahɔho bedidi.”\n^ Anaa “gyinaesi; agyinatu.”\n^ Anaa “bobesa nom.”\n^ Anaa “nsã a ano yɛ den a wɔde frafra.”\n^ Anaa “n’ani pam so.”\n^ Anaa “ayɛ krado sɛ wɔde bɛtow agyan.”


Languages Twi Yehowa Adansefo\nWↄ Mateo 24:45-51, Yesu kyerɛkyerɛɛ nkoa soronko abien (asomfo) a wↄn wura de wↄn sii n’afie agyapade so bere a ↄwↄ akwantuom. Akoa biako yɛe “Ↄnokwafo ne Ↄbadwemma” (Wiase Foforo Nkyerɛase-WFN) bere a ne wura fii akwantuom san bae no, nti ↄkamfoo no de no sii n’agyapade nyinaa so. Akoa ↄfoforo no de, woannyɛ ↄnokwafo bere a ne wura bae, enti ↄtowee no kↄkaa nyaatwomfo no ho.\nBere a biribiara nni ↄyɛsɛm yi mu a ɛkyerɛ sɛ nsɛm yi fa nyamesom ahyehyɛde ho no, Yehowa Adansefo ka sɛ ↄyɛsɛm yi yɛ nkↄmhyɛ nsɛm a ɛkᾱ fa Ↄwɛn Aban Ahyehyɛde no ho. Wↄka de hoahoa wↄnho sɛ Yehowa Nyankopↄn na ɛpawee wↄn Ahyehyɛde no sɛ ↄnfa honhom fam aduan mma Onyankopↄn nkurↄfo wↄ awiei mmere mu denam nhoma ne nsɛmma nhoma bebree a woatintim so.\nAHOFADI PAA - So wowᴐ Ahofadi ankasa sԑ wotwe woho fi Ͻwԑn Aban Ahyehyԑde no Ho a?\n“...yԑsom Nyankopɔn koro pԑ a ԑwom baasa, Nyankopɔn Baasakoro a wɔaka abom. Ԑnyԑ sԑ yԑnntumi nhu nsonsonoe ԑda wɔn ntam, anaasԑ wɔn gyinapԑn no mu kyekyԑ. Efisԑ Agya no yԑ Nyame Nipa biako, Ɔba no nso yԑ biako, ԑnna Honhom Kronkron nso yԑ biako. Nanso, Agya, Ɔba ne Honhom Kronkron wɔn Nyame Ti no bom biako, wɔn anuonyam ne wɔn kԑseyԑ nyinaa yԑ pɛ ne koro, sԑnea Agya no te, saa ara na Ɔba no ne Honhom Kronkron no nso te. Agya no wɔammɔ no, Ͻba no wɔammɔ no saa ara na Honhom Kronkron nso wɔammɔ no. Agya no boro adwen ntease so, saa ara na Ɔba no ne Honhom Kronkron no nso boro adwen ntease so. Agya no te hɔ daa, Ɔba no te hɔ daa, saa nso na Honhom Kronkron no te hɔ daa. Nanso yԑnni Nyankopɔn baasa a wɔyԑ mmeresanten na mmom biako na ԑyԑ mmeresanten. Eyi nti Agya no yԑ Nyankopɔn, Ɔba no yԑ Nyankopɔn ԑnna Honhom Kronkron no nso yԑ Nyankopɔn. Nanso wɔnnyԑ Nyankopɔn baasa na mmom Nyankopɔn biako”-Athanasian Amanne. (Creed)\nHENANOM NE YEHOWA ADANSEFO? -WϽn AbakϽsԐm, Gyidi Ne Amanne\nDԐN ENTI NA WϽNYԐ AKRISTOFO?


KENKAN WƆ Afrikaans Albanian Amharic Arabic Armenian Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch English Estonian Ewe Finnish French Georgian German Greek Hebrew Hiligaynon Hindi Hungarian Iloko Indonesian Italian Japanese Kannada Kinyarwanda Kirghiz Kirundi Korean Lingala Lithuanian Macedonian Malagasy Malayalam Maltese Nepali Norwegian Oromo Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Thai Tigrinya Tsonga Tswana Turkish Twi Ukrainian Urdu Vietnamese Xhosa Zulu\n“Bere atia me!” Hena na ɔnkaa bi da? Nea ɛkyerɛ ara ne sɛ, ɛbere we obiara; ohiani o, sikani o, obi nkyɛn bi. Asikafo ne ahiafo nyinaa, obiara ntumi nnye bere mmɔ so. Etwam a na atwam. Enti nea ɛsɛ sɛ yɛyɛ ara ne sɛ yɛde bere a yɛwɔ no bɛyɛ adepa. Yɛbɛyɛ no sɛn? Ma yɛnhwɛ nneɛma anan bi a aboa nkurɔfo.\n1: Toto Wo Nneɛma Yiye\nYɛ nea ehia ansa na woayɛ nea ɛfata. Bible tu yɛn fo sɛ ‘yɛmpɛɛpɛɛ mu nhu nneɛma a ehia koraa no.’ (Filipifo 1:10) Kyerɛkyerɛw nneɛma a wopɛ sɛ woyɛ to hɔ. Fa nea ehia paa di kan. Hu sɛ ade bi wɔ hɔ a ɛho hia nanso wubetumi atwɛn so kakra. Fa no sɛ wopɛ sɛ wukodi gua bɛyɛ aduan a mubedi anwummere. Ehia, nanso ɛnyɛ biribi a ɛsɛ sɛ wututu ho mmirika. Ade bi nso wɔ hɔ a, anhwɛ a wubetutu ho mmirika nanso na ɛho nhia. Ebi ne sɛ ebia worepɛ ntɛm akɔhwɛ TV so dwumadi bi a wopɛ paa. *\nFa adwene. Ɔsɛnkafo 10:10 ka sɛ: “Sɛ obi dade ano kum na wansew ano a, ɔbɛsɛe n’ahoɔden.” Ɛtoa so sɛ: “Nyansa nso, sɛ wɔde yɛ adwuma a, mfaso wɔ so.” Aba a ɛwom ne sɛn? Ɛne sɛ, yɛnsew yɛn sekan ano, kyerɛ sɛ yɛmfa adwene na bere antia yɛn. Nneɛma bi a ɛho nhia papa no, tu hyɛ da; wopɛ nso a, yiyi fi mu efisɛ ɛsɛe wo bere ne w’ahoɔden kwa. Sɛ wuwie adwuma bi ntɛm na foforo wɔ hɔ a, fi ase yɛ. Nka sɛ woretwɛn ma ne bere aso ansa na woayɛ. Sɛ wofa adwene a, wutumi yɛ nneɛma pii te sɛ okuafo a wasew ne sekan ano.\nTwitwa nneɛma so. Sua sɛ wubetwitwa nneɛma a ɛho nhia pii ne nea ɛsɛe bere agu. Wode nnwuma pii bobɔ so a, ebetumi ama woayɛ hahaaha na asɛe w’anigye mpo.\n2: Kwati Nneɛma a Ɛsɛe Bere\nMmɔtohɔ ne adwene ntanta. Bible ka sɛ: “Nea ɔhwɛ mframa no rengu aba; na nea ɔhwɛ omununkum no rentwa aba.” (Ɔsɛnkafo 11:4) Dɛn na saa asɛm yi kyerɛ yɛn? Nea ɛwom ara ne sɛ, mereyɛ na mayɛ ɛne mannya anyɛ na ɛnam. Sɛ okuafo bi yɛ n’adwene sɛ ɔretwɛn ma wim atew ansa na wakogu aba a, anhwɛ a ɔrennya ngu mpo na kampɛsɛ watwa. Saa ara na abrabɔ te; obi nnim ɔkyena asɛm. Enti yɛanhwɛ yiye a, ɛbɛma yɛn adwene ahinhim. Anaa yebetumi anya adwene sɛ gye sɛ yehu biribiara mu ansa na yɛasi gyinae. Nanso nokwasɛm ne sɛ, sɛ wopɛ sɛ wusi gyinae bi a emu yɛ duru a, ehia sɛ wotɔ wo bo ase pɛɛpɛe nneɛma mu na wo ne afoforo mpo bɔ ho nkɔmmɔ. Mmebusɛm 14:15 ka sɛ: “Onitefo hwɛ n’anammɔn yiye.” Asɛm no mu nokware ara ne sɛ, ɛnyɛ biribiara na wubetumi ahu mu ansa na woasi ho gyinae.—Ɔsɛnkafo 11:6.\nWopɛ wo biribiara frenkyemm? Yakobo 3:17 ka sɛ: “Nyansa a efi soro [anaa Onyankopɔn hɔ] de, . . . ɛwɔ ntease.” Ɛnyɛ bɔne sɛ wobɛyɛ wo biribiara ama ɛho atwa! Nanso woanhwɛ yiye a wode mmara denden bi bɛkyekyere wo ho ama wo ho akyere wo. Fa no sɛ wopɛ sɛ wusua kasa foforo. Kae hu sɛ nea ɛbɛyɛ biara wobɛka bi ati ansa na woatumi aka no yiye. Nanso obi a ɔpɛ ne biribiara frenkyemm deɛ, osuro sɛ ɔbɛka biribi ati, enti ɔrenka bi koraa na ayɛ asɛm. Sɛ ɛba saa nso a, ɔbɛtena n’ananmu; ɔrentumi nka kasa no da. Eyinom nyinaa kyerɛ yɛn sɛ enni sɛ yɛpɛ yɛn biribiara frenkyemm! Mmebusɛm 11:2 ka sɛ, “Ahobrɛasefo na nyansa ne wɔn te.” Afei nso sɛ obi brɛ ne ho ase a, onnye ne ho nni pii, na ɔde bi yɛ sereɛ.\n“Sɛ wotɔ ade a, hu sɛ ɛnyɛ sika na wode tua ka na mmom wo bere.”—What to Do Between Birth and Death\n3: Nhwɛ Faako; Yɛ Nea W’ahoɔden Betumi\nWoyɛ adwuma a, fa bere no bi gye w’ani. Bible ka sɛ: “Ɔhome nsa mã ye sen ɔbrɛ ne adehunu nsa mã abien akyidi.” (Ɔsɛnkafo 4:6) Sɛ obi yɛ honam-pɛ-adwuma a, onnya kwan nnidi mpo; ɔde ne ‘nsa abien’ nyinaa yɛ adwuma nanso onnya so mfaso biara. Daa ɔda adwumam; ɔbɛba fie na wabrɛ sɛ nkontommire. Ɔkwadwofo nso de ne “nsa abien” nyinaa home sɛe bere kwa. Bible tu yɛn fo sɛ yɛmfa ebiara nto nea ɛda: Yɛnyɛ adwumaden na yenni yɛn nsa ano adwuma. Saa anigye no yɛ “Onyankopɔn akyɛde.”—Ɔsɛnkafo 5:19.\nMfa wo nna nni agorɔ. Bible ka sɛ: “Asomdwoe mu na mɛkɔ me kɛtɛ so, na asomdwoe mu na mɛda.” (Dwom 4:8) Mpanyimfo dodow no ara, gye sɛ wɔde nnɔnhwerew awotwe da anadwo ansa na wɔn ho asisi wɔn ho so. Ɛba saa a, wɔn adwene mpo tumi yɛ adwuma yiye. Adɛn ntia? Efisɛ ɛma wotumi de wɔn adwene si nea wɔreyɛ so. Bio, wɔn adwene kyere ade ntɛm na wɔn werɛ mfi ade basabasa. Eyi nyinaa ma wotumi sua ade yiye. Nanso obi nna yiye a, ontumi nsua ade yiye, onhu ne ho ano, nneɛma koraa tumi fifiri ne nsa totɔ fam basabasa, asɛm ketewa biara a na ne bo afuw.\nYɛ wo so ne wo deɛ. Bible se: “Eye sɛ aniwa behu sen sɛ ɔkra bedi n’akɔnnɔde akyi.” (Ɔsɛnkafo 6:9) Asɛm yi pɔ ne sɛn? Nea ɛreka ara ne sɛ nneɛma bi wɔ hɔ a, yɛtwe yɛn mu tann, yɛn nsa renka da. Enti ɛnsɛ sɛ yɛde haw yɛn ho. Sɛ wɔrebɔ ho dawuru wɔ TV anaa radio so a, ɛsɛ sɛ yetwii yɛn ani. Mmom nea ‘yɛn ani hu,’ kyerɛ sɛ nea yɛn ahoɔden betumi na yɛbɛyɛ.\n4: Fa Adepa Si W’ani So\nDɛn na ehia wo paa? Nea wode besi w’ani so na ɛbɛkyerɛ ade a ɛho hia wo ne ade a ɛsom bo ma wo. Yɛka asɛm bi sɛ, baabi a aboa no wɔ no, ɛhɔ na agya bɔfoɔ to ne tuo kɔ. Enti sɛ wode adepa si w’ani so a, ɛbɛma woayɛ nea ehia ansa na woayɛ nea ɛfata, na worensɛe bere kwa. Ɛnde, ɛhe na yebehu nneɛma pa a ɛsɛ sɛ yɛde si yɛn ani so? Nnipa pii ahu sɛ Bible boa paa efisɛ nyansa a ɛkyɛn so ahyɛ mu ma.—Mmebusɛm 2:6, 7.\nMa ɔdɔ ho nhia wo paa. Kolosefo 3:14 ka sɛ: “Eyinom nyinaa akyi no, monhyɛ ɔdɔ efisɛ ɛyɛ koroyɛ hama a ɛyɛ pɛ.” Ɔdɔ ayɛ kokuromoti a yensian ne ho mmɔ pɔw. Sɛ ɔdɔ nni fie a, na anigye ne abotɔyam atu ayera. Ebinom nte ase saa, enti wɔde adwuma ne sikapɛ na asi wɔn ani so, na ama anigye abɔ wɔn sɛnea dwensɔ abɔ akokɔ no. Eyi nti sɛ Bible ka ɔdɔ ho asɛm a, ɛnyɛ sɛ ɛde rekum yɛn asoboaa; edi ka.—1 Korintofo 13:1-3; 1 Yohane 4:8.\nNya adagyew sua Onyankopɔn ho ade. Na owura Geoff wɔ yere kɔnnɔfo bi ne mma baanu a wɔn ho anika anika. Na ɔwɔ nnamfo pa ne adwuma pa. Na ɔyɛ dɔkota ara ne sa. N’adwuma no nti, na ɔtaa hu amane na ɛtɔ da koraa a na ayɛ owuo asɛm. Enti obisae sɛ: “Ei, sei na Onyankopɔn bɔɔ wiase?” Afei da koro bi, onyaa Yehowa Adansefo nhoma bi a ɛkyerɛkyerɛ Bible mu. Bere a ɔkenkanee no, onyaa mmuae a ɛtɔ asom.\nNea na Geoff resua no, ɛyɛ a na ɔka bi kyerɛ ne yere ne ne mma, na wɔn nso kae sɛ wobesua bi. Saa na ɛyɛe a abusua no nyinaa suaa Bible. Ɛmaa wɔne Onyankopɔn faa adamfo na ɛboaa wɔn ma wɔde wɔn bere yɛɛ adepa. Bio nso Bible sua no ma wonyaa anidaso sɛ daakye wobetumi atena wiase daa. Saa bere no, nneɛma bɔne ne amanehunu nyinaa to betwa.—Adiyisɛm 21:3, 4.\nGeoff asɛm yi ma yɛkae Yesu Kristo asɛm bi. Ɔkae sɛ: “Anigye ne wɔn a wonim wɔn honhom mu ahiade.” (Mateo 5:3) Sɛ ɛba wo ne Onyankopɔn ntam a, wubenya adagyew de asua ne ho ade? Nea ɛwom ara ne sɛ, biribiara nni hɔ a ɛbɛma woahu nyansa a wode bɛyɛ adepa sen sɛ wo ne Onyankopɔn ntam bɛyɛ papa ɛnnɛ ne wo nkwa nna nyinaa.\n^ nky. 5 Hwɛ asɛm “20 Ways to Create More Time” (Nneɛma 20 a Wubetumi Ayɛ na Bere Antia Wo) wɔ April 2010 Nyan! Borɔfo de no mu.\nNNEƐMA A ƐREKƆ SO NO BI\nƐno na Canadani biara de yɛ adwuma nnawɔtwe biara. Wɔde adwumayɛfo 25,000 na ɛyɛɛ saa nhwehwɛmu no.\nƐno na nnipa a wɔwɔ United Kingdom de hwɛɛ TV da biara wɔ 2011 mu. Saa nkurɔfo no, na wɔadi mfe anan de rekɔ.\nƐno na ɔbarima biara nya ma ne ba da biara wɔ India. Ɛnanom a wɔyɛ adwuma no, simma 11 na wonya ma wɔn mma; na ɛnanom a wɔte fie nso, bere a wonya ma wɔn mma mmoro simma 30.\nEHIA SƐ WOSƐE BERE PII SAA WƆ HO ANAA?\nAnsa na wobɛtɔ biribiara no, sese hwɛ sɛ bere dodow sɛn na wode bɛyɛ adwuma anya saa sika no, “na hwɛ sɛ ehia sɛ wotɔ anaa.”—Ɔbenfo Charles Spezzano.\nNEA ƐWƆ HE NA EHIA WO PAA?


8 Na Yehowa ka kyerɛɛ Yosua sɛ: “Nsuro na mmɔ hu.+ Fa asraafo no nyinaa ka wo ho na monkɔ Ai, na mede Ai hene ne ne man ne ne kurow ne n’asase ahyɛ wo nsa.+ 2 Yɛ Ai ne ne hene sɛnea woyɛɛ Yeriko ne ne hene no.+ Nanso kurow yi mu mmoa ne asade a aka de, momfa.+ Ma nnipa bi nkɔtɛw kurow no akyi baabi.”+ 3 Enti Yosua ne asraafo+ no nyinaa sɔre de wɔn ani kyerɛɛ Ai, na Yosua paw mmarima akokodurufo+ mpem aduasa, na ogyaa wɔn kwan anadwo no. 4 Na ɔka kyerɛɛ wɔn sɛ: “Monkɔtɛw+ kurow no akyi. Monhwɛ na mo ne kurow no ntam antwe pii, na obiara nyɛ krado. 5 Me nso me ne nnipa a aka no nyinaa betwiw abɛn kurow no. Na sɛ ɛba sɛ wopue behyia yɛn sɛnea wɔyɛɛ kan no a,+ yebeguan afi wɔn anim. 6 Ɛba saa a wobefi adi atiw yɛn akosi sɛ yɛbɛtwe wɔn afi kurow no mu, na wɔbɛka sɛ, ‘Wɔreguan sɛnea wɔyɛe kan no.’+ Na yɛn nso yebeguan afi wɔn nkyɛn. 7 Afei mubefi faako a mokɔtɛwee no abɔ awura kurow no mu; na Yehowa mo Nyankopɔn de bɛhyɛ mo nsa.+ 8 Na sɛ mofa kurow no a, momfa ogya ntom,+ na monyɛ sɛnea Yehowa aka no ara. Eyi ne akwankyerɛ a mepɛ sɛ mudi so.”+ 9 Ɛnna Yosua gyaa wɔn kwan ma wɔkɔtɛw Betel ne Ai ntam wɔ Ai atɔe fam. Na Yosua daa nnipa a aka no nkyɛn anadwo no. 10 Na Yosua sɔree anɔpahema+ boaboaa nkurɔfo no ano, na ɔne Israel mpanyimfo dii wɔn anim foro kɔɔ Ai. 11 Afei asraafo+ a wɔka ne ho no foro kɔɔ kurow no anim kɔsoɛɛ Ai atifi fam, na na obon da wɔne Ai ntam. 12 Saa bere yi nyinaa na wayi mmarima bɛyɛ mpemnum sɛ wɔnkɔtɛw+ Betel+ ne Ai ntam, wɔ kurow no atɔe fam. 13 Enti asraafo no mu fã kɛse kɔsoɛɛ kurow no atifi fam,+ na ebinom nso kɔtɛw atɔe fam,+ na Yosua kɔɔ obon no mu anadwo no. 14 Bere a Ai hene huu saa no, ɔne ne man nyinaa, kurow no mu mmarima, sɔree ntɛm sɛ wɔne Israelfo no rekɔko wɔ sare no so wɔ bere a wɔahyɛ mu. Nanso na onnim sɛ ebinom akɔtɛw kurow no akyi.+ 15 Yosua ne Israelfo no nyinaa yɛɛ wɔn ho sɛ nea wɔadi nkogu,+ na woguan de wɔn ani kyerɛɛ sare no so.+ 16 Na wɔfrɛɛ nnipa a wɔwɔ kurow no mu nyinaa ma wotiw wɔn; enti wofii kurow no mu betiw Yosua.+ 17 Ɔbarima biara anka Ai ne Betel a wankodi Israelfo no akyi. Enti wogyaw kurow no ano too hɔ hahraa kotiw Israelfo no. 18 Afei Yehowa ka kyerɛɛ Yosua sɛ: “Teɛ peaw a wukura no kyerɛ Ai so,+ efisɛ mede bɛhyɛ wo nsa.”+ Enti Yosua teɛɛ peaw a okura no kyerɛɛ kurow no so. 19 Bere a ɔteɛɛ ne nsa no ara na wɔn a wɔakɔtɛw kurow no akyi no de mmirika bɔ wuraa kurow no mu.+ Na ntɛm ara na wɔde ogya too kurow no mu.+ 20 Na bere a Ai mmarima no dan wɔn ani hwɛɛ wɔn akyi no, wohui sɛ wusiw fi kurow no mu ayɛ wim kumɔnn, na na wontumi nguan nkɔ benkum anaa nifa. Afei wɔn a wɔreguan kɔ sare so no dan baa wɔn ataafo no so. 21 Enti bere a Yosua ne Israelfo no nyinaa hui sɛ wɔn a wɔkɔtɛwee+ no akɔfa kurow no na kurow no mu wusiw ayɛ wim kumɔnn no, wɔsan wɔn akyi bɛtow hyɛɛ Ai mmarima no so kunkum wɔn. 22 Na wɔn a wɔwɔ kurow no mu no nso behyiaa wɔn. Enti na Israelfo no fã wɔ wɔn anim na fã wɔ wɔn akyi, na wɔkaa wɔn hyɛɛ mfinimfini kunkum wɔn nyinaa. Onipa biako mpo anka, na obiara nso antumi anguan.+ 23 Ai hene+ de, wɔkyeree no animono brɛɛ Yosua. 24 Bere a Israelfo kunkum Aifo a wodii wɔn akyi kɔɔ sare so na wɔn nyinaa totɔɔ nkrante ano ma wɔsae no, Israelfo nyinaa san kɔɔ Ai twee nkrante too kurow no so. 25 Na da no, mmarima ne mmea a wowuwui nyinaa yɛ mpem dumien, Aifo nyinaa. 26 Na Yosua amfa ne nsa a ɔde teɛɛ peaw+ no anto hɔ kosii sɛ ɔsɛee Aifo nyinaa pasaa.+ 27 Kurow no mu mmoa ne asade foforo a aka na Israelfo fae, sɛnea ahyɛde a Yehowa de maa Yosua no te.+ 28 Enti Yosua hyew Ai dwerɛbee ma ɛdanee daa amamfõ siw+ de besi nnɛ. 29 Na ɔsɛn Ai+ hene no wɔ dua so kosii anwummere,+ na bere a owia rekɔtɔ no, Yosua ma woyii ne funu fii dua no so+ kɔtoo kurow no pon ano, na wɔsoaa abo pii guu no so ma ɛyɛɛ siw kɛse a ɛwɔ hɔ de besi nnɛ. 30 Afei Yosua sii afɔremuka+ wɔ Bepɔw Ebal+ so maa Israel Nyankopɔn Yehowa, 31 sɛnea Yehowa akoa Mose ka kyerɛɛ Israelfo a wɔakyerɛw ho asɛm wɔ Mose mmara nhoma+ mu no sɛ: “Abo amuamu a dade nkae+ na momfa nsi afɔremuka no.” Na wɔbɔɔ ɔhyew afɔre ne asomdwoe afɔre wɔ so maa Yehowa.+ 32 Na ɔkyerɛw mmara a Mose kyerɛw wɔ Israelfo anim+ no ntimu guu+ abo no so. 33 Afei Israelfo nyinaa ne ɔman no mu mpanyimfo+ ne atitiriw ne atemmufo, ahɔho ne kuromma+ nyinaa begyinagyinaa Lewifo asɔfo a wɔso Yehowa apam adaka no+ anim, wɔ Adaka no benkum ne nifa so. Na nnipa no fã gyinaa Bepɔw Gerisim+ anim na fã nso gyinaa Bepɔw Ebal+ anim ma wodii kan hyiraa+ Israelfo, (sɛnea Yehowa akoa Mose hyɛɛ wɔn no.)+ 34 Ɛno akyi no, ɔkenkan mmara no+ mu nsɛm nyinaa, nhyira+ ne nnome,+ sɛnea wɔakyerɛw wɔ mmara nhoma no mu no. 35 Yosua annyaw asɛm a Mose kae no mu biako mpo a wankenkan ankyerɛ Israel asafo no nyinaa+ ne mmea+ ne mmofra nkumaa+ ne ahɔho+ a wɔwɔ wɔn mu nyinaa.


Adɛn Nti na Ɛsɛ sɛ Yeyi Yehowa Nyankopɔn Ayɛ?—Dwom 147:1 | Adesua\nKENKAN WƆ Afrikaans Albanian American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Edo Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Maya Mazatec (Huautla) Mbunda Mexican Sign Language Mingrelian Mixe (North Central) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Munyi Yah ayɛ . . . Ɛyɛ dɛ; ayeyi no fata.”—DW. 147:1.\nNNWOM: 104, 152\nSƐN NA DWOM 147 BOA WO MA . . .\nwuhu sɛ Yehowa dwen wo ho?\nwunya ahotoso sɛ Onyankopɔn begye wo?\nwuhu sɛnea Yehowa nam n’Asɛm no so boa ne nkurɔfo?\n1-3. (a) Ɛbɛyɛ sɛ bere bɛn na wɔkyerɛw Dwom 147? (b) Dɛn na yebetumi asua afi Dwom 147 mu?\nSƐ YƐDE adwuma bi hyɛ obi nsa na ɔyɛ no yiye a, yɛma no amo. Bio nso, sɛ obi da suban pa bi adi a, yɛkamfo no. Sɛ yɛkamfo nnipa de a, ɛnde ɛsɛ sɛ yɛkamfo Yehowa Nyankopɔn sen obiara! Yebetumi ayi Yehowa ayɛ efisɛ ne tumi nni ano. Yehu ne tumi wɔ n’abɔde a ɛyɛ fɛ no mu. Yebetumi nso ayi no ayɛ esiane ɔdɔ kɛse a wada no adi akyerɛ nnipa nti. Ɛho nhwɛso ne sɛ, ɔde ɔno ara ne Ba mae sɛ ɔmfa ne nkwa mmɛbɔ afɔre mma yɛn.\n2 Onii a ɔkyerɛw Dwom 147 no koma kaa no ma oyii Yehowa ayɛ. Ɔsan hyɛɛ afoforo nkuran sɛ wonyi Onyankopɔn ayɛ.—Kenkan Dwom 147:1, 7, 12.\n3 Yennim onii a ɔkyerɛw saa dwom yi, nanso ɛbɛyɛ sɛ odwontofo a ɔkyerɛwee no tenaa ase bere a Yehowa gyee Israelfo fii Babilon nkoasom mu baa Yerusalem no. (Dw. 147:2) Odwontofo no yii Yehowa ayɛ efisɛ na Onyankopɔn agye ne nkurɔfo de wɔn aba wɔn asase so, baabi a wobetumi de nokwaredi asom no bio. Nanso ɛnyɛ ɛno nko ara. Odwontofo no san kaa nneɛma foforo nti a Yehowa fata ayeyi. Ɛyɛ nneɛma bɛn? Nneɛma bɛn na ɛbɛma wo nso woatumi ateɛm aka sɛ “Halelu-Ya!” anaa “Munyi Yah ayɛ”?—Dw. 147:1, Akuapem Twi Bible Dedaw.\nYEHOWA SA WƆN A WƆN KOMA ABUBU YARE\n4. Ɔhene Kores maa Israelfo a wɔwɔ Babilon nnommumfa mu nyaa ahofadi. Wonyaa ahofadi no, wohwɛ a wɔtee nka sɛn, na adɛn ntia?\n4 Israelfo a na wɔwɔ Babilon nnommumfa mu no, wohwɛ a na wɔbɛte nka sɛn? Babilonfo a wɔfaa Israelfo no nnommum no dii wɔn ho fɛw kae sɛ: “Monto Sion nnwom no bi mma yɛn.” Saa bere no, Yerusalem a na ɛma Israelfo di ahurusi paa wɔ Yehowa mu no, na wɔasɛe no. (Dw. 137:1-3, 6) Yudafo no anto dwom no efisɛ na wɔn koma abubu. Ná wohia awerɛkyekye. Sɛnea Onyankopɔn ka too hɔ no, ɔnam Persia hene Kores so gyee ne nkurɔfo. Kores dii Babilon so nkonim na ɔkae sɛ: “Yehowa, . . . na wahyɛ me sɛ minsi ofie mma no wɔ Yerusalem . . . Enti obiara a ɔka mo ho a ɔsom no no, Yehowa, ne Nyankopɔn nni n’akyi. Ma ɔmforo nkɔ.” (2 Be. 36:23) Ɛbɛyɛ sɛ wei maa Israelfo a wɔte Babilon no koma tɔɔ wɔn yam paa!\n5. Dɛn na odwontofo no ka faa tumi a Yehowa de sa yare no ho?\n5 Yehowa kyekyee Israel man no werɛ, na ɔkyekyee ankorankoro biara nso werɛ. Ɛnnɛ nso, Yehowa yɛ saa ara. Odwontofo no kaa Onyankopɔn ho asɛm sɛ: “Wɔn a wɔn koma abubu no ɔsa wɔn yare, na ɔkyekyere wɔn akuru.” (Dw. 147:3) Nokwasɛm ne sɛ, wɔn a wɔyare ne wɔn a wɔabotow nyinaa, Yehowa dwen wɔn ho. Ɛnnɛ, Yehowa ayɛ krado sɛ ɔbɛkyekye yɛn werɛ. Sɛ yɛreteetee nso a, ɔboa yɛn ma yɛn ho dwo yɛn. (Dw. 34:18; Yes. 57:15) Ɔhaw biara a yebehyia no, ɔma yɛn nyansa ne ahoɔden ma yɛde gyina ano.—Yak. 1:5.\n6. Yɛhwɛ Dwom 147:4 a, ɛte sɛ nea odwontofo no danee asɛm a ɔreka no. Wei boa yɛn sɛn? (Hwɛ mfonini a ɛwɔ adesua yi mfiase no.)\n6 Afei odwontofo no kaa nneɛma a ɛwɔ soro ho asɛm. Ɔkae sɛ, Yehowa ‘kan nsoromma dodow’ na “ɔbobɔ wɔn nyinaa din frɛfrɛ wɔn.” (Dw. 147:4) Adɛn nti na ɛte sɛ nea odwontofo no asesa asɛm no reka nneɛma a ɛwɔ soro ho asɛm? Susuw wei ho hwɛ: Ná odwontofo no tumi de n’ani hu nsoromma, nanso na onnim ne dodow. Nnansa yi, nyansahu nti yetumi hu nsoromma pii. Ebinom ka sɛ yɛfa yɛn Milky Way nsoromma kuw no nko ara a, nsoromma ɔpepepem pii na ɛwom. Ebetumi aba sɛ nsoromma akuw ɔpepepepem pii na ɛwɔ amansan yi mu! Onipa biara nni hɔ a obetumi akyerɛ nsoromma dodow a ɛwɔ hɔ! Nanso Ɔbɔadeɛ no ama wɔn nyinaa din anaa wahyɛ wɔn nsow. Wei kyerɛ sɛ Yehowa nim sɛnea nsoromma biara te. (1 Kor. 15:41) Nnipa a wɔwɔ asase so nso ɛ? Yɛrekasa yi, Onyankopɔn nim baabi a nsoromma biara wɔ, enti wo nso onim wo paa. Sɛ ɛhe na wowɔ oo, sɛn na wote nka oo, dɛn na wuhia oo, bere bɛn na wuhia dekode no oo, onim ne nyinaa!\n7, 8. (a) Sɛ Yehowa reboa ne nkurɔfo ama wɔagyina ɔhaw bi ano a, dɛn na ɔkae? (b) Ma mfatoho fa kyerɛ sɛ, sɛ Yehowa reboa nnipa a bɔne wɔ wɔn ho a, ɔte wɔn ase.\n7 Yehowa dwen wo ho na onim nea worefa mu. Ɔhaw a worehyia wɔ asetena mu no, ɔwɔ tumi a ɔde bɛboa wo ama woagyina ano. (Kenkan Dwom 147:5.) Tebea a wowom no, ebia wote nka sɛ woyɛ ho hwee a ɛnyɛ yiye. Onyankopɔn te wo ase na ‘ɔkae sɛ woyɛ mfutuma.’ (Dw. 103:14) Bɔne wɔ yɛn ho, enti yɛtaa di mfomso. Mfomso koro no ara, wobɛhwɛ na yɛasan akɔyɛ bio. Ɛtɔ da a yetumi ka asɛm bi, akyiri yi na yɛanu yɛn ho. Ɛyɛ ara ni na honam akɔnnɔ retwetwe yɛn, anaa wobɛhwɛ mpo na yɛn ani bere obi ade! Yehowa deɛ, mfomso a ɛte saa biara nni ne ho. Nanso sɛ yɛrefa ɔhaw bi mu a, sɛnea Yehowa te yɛn ase no, yɛrentumi nkyerɛ mu mpo.—Yes. 40:28.\n8 Yɛreka yi, ebia na Yehowa de ne nsa a ɛyɛ den no aboa wo ama woagyina ɔhaw bi ano. (Yes. 41:10, 13) Yɛnhwɛ onuawa kwampaefo bi a ne din de Kyoko. Otu fii baabi a ɔwɔ kɔyɛɛ ɔsom adwuma no wɔ baabi foforo. Okoduu hɔ no n’abam bui. Dɛn na Yehowa yɛe de kyerɛe sɛ onim ɔhaw a onuawa no refa mu? Asafo a Kyoko kɔɔ mu no, na anuanom pii te no ase. Ɛma ɔtee nka sɛ Yehowa reka asɛm bi akyerɛ no. Ɛne sɛ: “Ɛnyɛ akwampae adwuma a woreyɛ nti na medɔ wo, na mmom woyɛ me babea a woahyira wo ho so ama me. Woyɛ me Danseni, enti mepɛ sɛ w’ani gye!” Wo nso ɛ? Dɛn na ade nyinaa so Tumfoɔ no ayɛ ama wo a ɛma wuhu sɛ “ne ntease mu nni hwehwɛbea”?\nYEHOWA MA YƐN NEA YEHIA\n9, 10. Sɛ Yehowa reboa yɛn a, dɛn na ɔde di kan? Ma ɛho nhwɛso.\n9 Ɛtɔ da a wuhia nea wubedi, nea wobɛhyɛ, ne baabi a wobɛda. Ebia w’adwene bɛyɛ wo sɛ nea wubedi ho bɛyɛ den ama wo. Nanso Yehowa na ɔyɛɛ nhyehyɛe a ɛma asase no ma yɛn aduan a yehia. Ɔma kwaakwaadabi mma a wosu frɛ no daa no mpo aduan! (Kenkan Dwom 147:8, 9.) Sɛ Yehowa ma kwaakwaadabi aduan daa a, ɛnde wubetumi anya awerɛhyem sɛ nea wuhia biara ɔbɛma wo nsa aka.—Dw. 37:25.\n10 Yehowa ma yɛn nea ɛsen saa. Ɔma yɛn nneɛma a ɛbɛboa yɛn ama yɛn gyidi ayɛ den, na ɔma yɛn “Onyankopɔn asomdwoe a ɛboro adwene nyinaa so.” (Filip. 4:6, 7) Yɛnhwɛ Mutsuo ne ne yere asɛm yi. Bere a ɛpo twiw faa asase so wɔ Japan afe 2011 no, wohui sɛ Yehowa de ne tumi boaa wɔn. Ɛkaa dɛ ma ɛpo no twiw faa wɔn so, nanso wɔforo kɔɔ wɔn dan atifi kɔbɔɔ wɔn ho aguaa. Saa da no, wɔhweree wɔn agyapade nyinaa ara ne sa. Wɔn dan a ɛsɛee no, na ɛyɛ abansoro. Saa anadwo no, wonyaa baabi wɔ soro hɔ dae maa ade kyee. Ná awɔw ne sum wɔ dan no mu. Ade kyee no, wɔhwehwɛɛ biribi a ɛbɛhyɛ wɔn gyidi den. Nhoma a wonyae ara ne afe 2006 Yearbook of Jehovah’s Witnesses. Bere a Mutsuo rehwɛ nhoma no mu no, n’ani bɔɔ asɛmti bi so. Ɛno ne, “Ɛpo Mu Asasewosow a Akunkum Nnipa Sen Biara.” Ná ɛfa asasewosow a esii Sumatra afe 2004 no ho. Asasewosow no maa ɛpo twiw faa asase so. Sɛnea esi sɛe nneɛma no, na ebi nsii saa da. Mutsuo ne ne yere rekan osuahu ahorow no nyinaa na wɔresu. Wohui sɛ Onyankopɔn dwen wɔn ho, efisɛ bere a wohia nkuranhyɛ no ara na Onyankopɔn kyekyee wɔn werɛ. Afei nso, Yehowa ma wonyaa nea wohia wɔ honam fam. Wɔn nuanom Kristofo de nnuan ne ntade kɔmaa wɔn. Nanso nea ɛboaa wɔn paa ne sɛ, Onyankopɔn ahyehyɛde no somaa anuanom kɔsraa asafo no. Mutsuo kae sɛ: “Metee nka sɛ Yehowa ka yɛn mu biara ho na ɔde nea yehia ama yɛn. Wei kyekyee me werɛ paa!” Onyankopɔn reboa yɛn a, odi kan de nea ɛbɛhyɛ yɛn gyidi den ma yɛn. Owie a, na ɔde honam fam de nso aka ho.\nMA ONYANKOPƆN MFA NE TUMI MMOA WO\n11. Wɔn a wɔpɛ sɛ Onyankopɔn de ne tumi boa wɔn no, dɛn na ɛsɛ sɛ wɔyɛ?\n11 Yehowa ayɛ krado bere biara sɛ ‘obedi aboa ahobrɛasefo.’ (Dw. 147:6a) Sɛ yɛpɛ sɛ ɔboa yɛn a, dɛn na ɛsɛ sɛ yɛyɛ? Ɛsɛ sɛ yɛne ne ntam yɛ kama. Sɛ yɛne ne ntam bɛyɛ papa a, ehia sɛ yɛbrɛ yɛn ho ase. (Sef. 2:3) Obi a ɔbrɛ ne ho ase deɛ, sɛ ntɛnkyea bi rekɔ so a ɔmpere ne ho. Sɛ obi yɛ bɔne tia no mpo a, ɔtwɛn kosi sɛ Onyankopɔn ankasa besiesie ɔhaw no. Yehowa hu nnipa a wɔte saa a, n’ani gye.\n12, 13. (a) Dɛn na yɛkwati a ɛbɛma yɛanya Onyankopɔn mmoa? (b) Henanom na Yehowa ani gye wɔn ho?\n12 Nnebɔneyɛfo nso ɛ? Onyankopɔn ‘brɛ wɔn ase de wɔn to fam.’ (Dw. 147:6b) Asɛm yi ano yɛ hyew! Sɛ yɛpɛ sɛ yenya Yehowa adɔe so mfaso na yɛmpɛ sɛ n’abufuhyew ba yɛn so a, ɛsɛ sɛ yekyi nea okyi. (Dw. 97:10) Sɛ nhwɛso no, ɛsɛ sɛ yekyi nna mu ɔbrasɛe. Enti biribiara a ebetumi ama yɛabu bra bɔne no, ɛsɛ sɛ yɛtwe yɛn ho fi ho. Ebi ne aguamansɛm ho mfonini. (Dw. 119:37; Mat. 5:28) Ebetumi ayɛ den sɛ yɛbɛtwe yɛn ho afi nna mu ɔbrasɛe ho, nanso sɛ yɛyere yɛn ho kwati a, Yehowa behyira yɛn.\n13 Sɛ yebetumi adi nkonim a, ɛsɛ sɛ yɛde yɛn ho to Yehowa so. Sɛ yɛde yɛn ho to “ɔpɔnkɔ ahoɔden” so, kyerɛ sɛ, yɛkɔpɛ mmoa fi nnipa hɔ a, wohwɛ a Yehowa ani begye? Dabi! Bio nso, ɛnsɛ sɛ yɛde yɛn ho to “onipa nan ase hare” so, kyerɛ sɛ, ɛnsɛ sɛ yɛde yɛn ho to nnipa so sɛ wɔmmoa yɛn. (Dw. 147:10) Mmom, ɛsɛ sɛ yɛkɔ Yehowa anim na yɛsrɛ no sɛ ɔmmoa yɛn. Nnipa de, wode w’ahiasɛm kɔ wɔn anim mpɛn pii a, wɔte nka sɛ woreguan wɔn ho. Nanso Yehowa de, wode w’asɛm kɔ n’anim mpɛn pii koraa a, ɛrenhaw no. “Yehowa ani gye wɔn a wosuro no ho na n’ani gye wɔn a wɔtwɛn n’adɔe no ho.” (Dw. 147:11) Esiane sɛ Yehowa dɔ yɛn na odi nokware nti, yebetumi anya awerɛhyem sɛ ɔbɛboa yɛn ama yɛadi akɔnnɔ bɔne so.\n14. Dɛn na na odwontofo no nim a ɛhyɛɛ no den?\n14 Yehowa ama yɛn awerɛhyem sɛ, sɛ ne nkurɔfo kɔ ahohia mu a, ɔbɛboa wɔn. Bere a odwontofo no reka Yerusalem a wɔbɛsan akyekye ho asɛm no, ɔkaa Yehowa ho asɛm sɛ: “Wama wo kurow apon mmeamu ayɛ den; wahyira wo mma wɔ wo mu. Ɔma asomdwoe ba wo man mu.” (Dw. 147:13, 14) Ná odwontofo no nim sɛ Onyankopɔn bɛma kurow no apon ayɛ den na abɔ n’asomfo ho ban. Hwɛ sɛnea asɛm yi hyɛɛ odwontofo no den!\nSɛ ɔhaw bi reyɛ amene yɛn a, sɛn na Onyankopɔn Asɛm no betumi aboa yɛn? (Hwɛ nkyekyɛm 15-17)\n15-17. (a) Ɛtɔ da a, sɛn na yɛte nka wɔ ɔhaw a yehyia ho, na sɛn na Yehowa de n’Asɛm no boa yɛn? (b) Ma nhwɛso fa kyerɛ sɛnea ‘Onyankopɔn asɛm de ahoɔhare tu mmirika.’\n15 Wubetumi ahyia nsɛnnennen ama ɛde adwinnwen abɛto wo so. Yehowa betumi ama wo nyansa ma wode agyina ano. Odwontofo no kaa ne Nyankopɔn ho asɛm sɛ, “ɔsoma n’asɛm ba asase so; n’asɛm de ahoɔhare tu mmirika.” Afei, ɔkae sɛ Yehowa ‘de sukyerɛmma ma, ɔpete asukɔtweaa, na ɔtow asukɔtweaa.’ Ɛno akyi obisae sɛ: “Hena na obetumi agyina n’awɔw ano?” Ɛnna ɔde kaa ho sɛ, Yehowa ‘soma n’asɛm, na ɛnan.’ (Dw. 147:15-18) Yɛn Nyankopɔn a ɔyɛ nyansa ne tumi nyinaa wura no wɔ asukɔtweaa ne sukyerɛmma so tumi. Enti ɔhaw biara a wubehyia no, sɛ ɛte sɛn oo, sɛ ɛte sɛn oo, obetumi aboa wo ama woadi so.\n16 Ɛnnɛ, Yehowa de n’Asɛm Bible no kyerɛ yɛn kwan, na “n’asɛm de ahoɔhare tu mmirika.” Wei kyerɛ sɛ, bere biara a yehia akwankyerɛ no, Yehowa ntwentwɛn so koraa na ɔde ama yɛn. Akwan bɛn na ɔfa so boa yɛn? Wo de, hwɛ sɛnea wokenkan Bible a, wunya so mfaso. “Akoa nokwafo ne ɔbadwemma” no ayɛ nhoma ama yɛn, yɛhwɛ JW Broadcasting, na yɛkɔ jw.org nso. Afei yɛwɔ mpanyimfo a yɛne wɔn susuw yɛn nsɛm ho, na yɛne yɛn nuanom Kristofo bɔ fekuw. Wei nyinaa boa yɛn paa. (Mat. 24:45) Wuhia akwankyerɛ a, wunhu sɛ Yehowa ntwentwɛn so koraa na ɔde ama wo anaa?\n17 Simone ahu sɛ Onyankopɔn Asɛm wɔ tumi. Ná ɔte nka sɛ ne so nni mfaso biara, enti na onnye nni sɛ Onyankopɔn dɔ no. Nanso, bere a n’abam bui no, wannyae mpaebɔ da. Ɔsrɛɛ Yehowa sɛ ɔmmoa no. Afei nso, wamfa ne kokoam adesua anni agorɔ. Ɔkae sɛ: “Tebea biara a mehyia no, mihu sɛ Yehowa ma me akwankyerɛ na ɔhyɛ me den.” Wei aboa no, enti onnwinnwen nhaw ne ho.\n18. Adɛn nti na wote nka sɛ Yehowa gye wo tom? Nneɛma bɛn nti na wubetumi aka sɛ “Munyi Yah ayɛ!”?\n18 Ná odwontofo no nim sɛ Onyankopɔn nkurɔfo a wɔtenaa ase tete no yɛ soronko. Wɔn nkutoo ne ɔman a Onyankopɔn de “n’asɛm,” ne “n’ahyɛde ne n’atemmusɛm” maa wɔn. (Kenkan Dwom 147:19, 20.) Ɛnnɛ, yɛn nko ara ne nnipa a Onyankopɔn adom yɛn de ne din ato yɛn so. Yɛabehu Yehowa, na yɛde n’Asɛm bɔ yɛn bra. Wei ama yɛabɛn no paa. Sɛnea odwontofo a ɔkyerɛw Dwom 147 yɛe no, yɛn nso yebetumi ateɛm sɛ “Munyi Yah ayɛ,” na yɛahyɛ afoforo nkuran ama wɔayɛ saa ara.\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM July 2017\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM July 2017


Korintofo II 3 NA-TWI - Mo gyidi boa asɛnka no - Eyi kyerɛ - Bible Gateway\nKorintofo II 2Korintofo II 4\nKorintofo II 3 Nkwa Asem (NA-TWI)\n3 Eyi kyerɛ sɛ yɛrehoahoa yɛn ho bio anaa? Nkrataa a edi adanse pa a efi yɛn nkyɛn anaasɛ ɛreba mo nkyɛn no ho hia yɛn sɛnea ebi ho hia nnipa afoforo bi no. 2 Mo ankasa moyɛ krataa a ɛwɔ yɛn nkyɛn a wɔakyerɛw wɔ yɛn koma mu sɛnea ɛbɛyɛ a obiara behu na wakan. 3 Ɛyɛ nokware sɛ Kristo no ankasa na ɔkyerɛw saa krataa yi ɛnna ɔde somaa yɛn. Ɛnyɛ kyerɛwduru na wɔde kyerɛw no ɔbo pon so na mmom Onyankopɔn a ɔte ase no Honhom na wɔde kyerɛw guu nnipa koma mu.


Yehowa Adansefo De Asɛnka Ho Nsɛm Kɔ Asɛnnibea | Onyankopɔn Ahenni\nSɛnea Yesu hyɛɛ ho nkɔm no, wɔahyehyɛ mmara a wɔde reko tia asɛnka adwuma a ne nkurɔfo reyɛ no\n1, 2. (a) Dɛn na nyamesom akannifo no tumi yɛe wɔ asɛnka adwuma no ho, na asomafo no yɛɛ wɔn ade dɛn? (b) Bere a wɔbaraa asɛnka adwuma no, dɛn nti na asomafo no kɔɔ so kaa asɛm no?\nNÁ ƐYƐ Pentekoste afe 33 Y.B. mu akyi pɛɛ. Ná wɔhyehyɛɛ Kristofo asafo a ɛwɔ Yerusalem no nkyɛe koraa. Ɛda adi sɛ, Satan hui sɛ ɛyɛ bere a ɛsɛ sɛ ɔyɛ biribi. Enti, ɔfaa adwene sɛ obetu asafo no ase ansa na agye ntini. Ntɛm ara na Satan yɛɛ n’ade wɔ ɔkwan bi so a ɛbɛma nyamesom akannifo no abara Ahenni no ho asɛmpaka adwuma no. Nanso, asomafo no kɔɔ so kaa asɛm no akokoduru so, na mmarima ne mmea pii bɛyɛɛ “wɔn a wɔagye Awurade adi.”—Aso. 4:18, 33; 5:14.\nAsomafo no ani gyei “efisɛ wɔabu wɔn sɛ ne din nti wɔfata sɛ wogu wɔn anim ase”\n2 Eyi hyɛɛ asɔretiafo no abufuw ma wɔsan kekaa wɔn ho bio—saa bere yi de, wɔde asomafo no nyinaa guu afiase. Eduu anadwo no, Yehowa bɔfo bebuee afiase pon no, na eduu anɔpa no, na asomafo no apue a wɔreka asɛmpa no! Wɔsan kyeree asomafo no de wɔn kogyinaa atumfoɔ no anim, na wɔbɔɔ wɔn sobo sɛ wɔabu mmara a ɛkyerɛ sɛ ɛnsɛ sɛ wɔka asɛmpa no so. Asomafo no de akokoduru kae sɛ: “Ɛsɛ sɛ yetie Onyankopɔn sɛ sodifo mmom sen nnipa.” Asɛm no hyɛɛ atumfoɔ no abufuw araa ma wɔpɛe sɛ “wokum” asomafo no. Nanso, bere a asɛm no mu yɛɛ den no, Gamaliel a ɔyɛ Mmarakyerɛfo a wobu no kɛse no kasa maa asomafo no, na ɔbɔɔ atumfoɔ no kɔkɔ sɛ: “Monhwɛ yiye . . . Mommfa mo ho nnhyehyɛ wɔn nsɛm mu, na munnyaa wɔn.” Anwonwasɛm ne sɛ, atumfoɔ no tiee n’afotu no, na wogyaa asomafo no. Dɛn na saa mmarima anokwafo no yɛe? Wɔn abam ammu koraa, na mmom “wɔkɔɔ so kyerɛkyerɛe kaa Kristo Yesu ho asɛmpa” no.—Aso. 5:17-21, 27-42; Mmeb. 21:1, 30.\n3, 4. (a) Ɔkwan bɛn na Satan afa so ako atia Onyankopɔn nkurɔfo fi bere tenteenten? (b) Dɛn na yebesusuw ho wɔ saa ti yi ne ti abien a edi hɔ no mu?\n3 Saa asɛm a wɔde kɔɔ asɛnnibea wɔ afe 33 Y.B. mu no ne bere a edi kan a atumfoɔ no sɔre tiaa Kristofo asafo no, nanso ɛno anyɛ nea etwa to. (Aso. 4:5-8; 16:20; 17:6, 7) Wɔ yɛn bere yi so no, Satan gu so ara repiapia nnipa a wɔsɔre tia nokware som no ma wɔkanyan atumfoɔ no ma wɔbara asɛnka adwuma no. Atamfo no akeka nsɛm pii agu Onyankopɔn nkurɔfo so. Emu biako ne sɛ, yɛyɛ basabasayɛfo a yɛsɛe ɔmanfo asomdwoe. Wɔsan ka sɛ, yɛyɛ amammɔfo; afoforo nso ka sɛ yɛyɛ aguadifo. Wɔ mmere a ɛfata mu no, yɛn nuanom akɔ asɛnnibea akoyi wɔn ho ano sɛ sobo ahorow a wɔde abɔ wɔn no yɛ atoro. Dɛn na afi nsɛm a wɔde akɔ asɛnnibea no mu aba? Ɔkwan bɛn so na atɛn a asɛnnibea ahorow abu mfe bi a atwam no ka w’ankasa nnɛ? Momma yensusuw nsɛm a wɔde kɔɔ asɛnnibea no mu kakra ho, na yɛnhwɛ sɛnea aboa ma yɛde ‘anoyi ama wɔ asɛmpa no ho na yɛde asi hɔ wɔ mmara kwan so.’—Filip. 1:7.\n4 Wɔ saa ti yi mu no, nea yɛbɛka ho asɛm titiriw ne sɛnea yɛabɔ mmɔden apere anya hokwan a yɛde bɛka asɛmpa no. Afei nso, wɔ ti abien a edi hɔ no, yebesusuw nsɛm a yɛde akɔ asɛnnibea sɛnea ɛbɛyɛ a yɛrenyɛ wiase no fã na ama yɛabɔ yɛn bra sɛnea Ahenni no hwehwɛ no ho.\nWɔyɛ Basabasayɛfo Anaa Wɔn a Wɔde Nokwaredi Ka Onyankopɔn Ahenni no Ho Asɛm?\n5. Wɔ afe 1930 mfe no awiei no, dɛn nti na wɔkyeree Ahenni no ho asɛmpakafo no, na dɛn na wɔn a wodi asafo no anim no yɛe?\n5 Wɔ afe 1930 mfe no awiei mu no, nkurow ne amantam a ɛwɔ United States of America nyinaa bɔɔ mmɔden sɛ wɔbɛma Yehowa Adansefo agye tumi krataa bi ansa na wɔatumi ayɛ asɛnka adwuma no. Nanso, yɛn nuanom annye tumi krataa no, efisɛ na wonim sɛ wobetumi atwa tumi krataa no mu. Ná wonim sɛ aban biara nni hokwan sɛ osiw Ahenni no ho asɛmpa a Yesu de ama Kristofo sɛ wɔnka no kwan. (Mar. 13:10) Eyi nti, wɔkyeree Ahenni asɛmpakafo pii. Ɛno maa wɔn a wodi ahyehyɛde no anim no yɛɛ wɔn adwene sɛ wɔde asɛm no bɛkɔ asɛnnibea. Ná wɔpɛ sɛ wɔma obiara hu sɛ etia mmara sɛ Ɔman no de ne nsa ato hokwan a Adansefo no wɔ sɛ wɔyɛ wɔn som adwuma no so. Wɔ afe 1938 no, asɛm bi sii a ɛkɔɔ asɛnnibea ma ɛbɛyɛɛ sɛnnahɔ. Dɛn na esii?\n6, 7. Dɛn na ɛtoo Cantwell abusua no?\n6 Benada anɔpa, April 26, 1938 no, Newton Cantwell a wadi mfe 60; ne yere Esther; ne wɔn mma Henry, Russell, ne Jesse—a wɔn baanum nyinaa yɛ akwampaefo titiriw no—puei sɛ wɔde da mũ no nyinaa rekɔka asɛmpa no wɔ kurow bi a wɔfrɛ no New Haven, Connecticut, no mu. Nokwasɛm ne sɛ, na wɔasiesie wɔn ho sɛ wɔrensan mma fie saa da no. Dɛn ntia? Ná wɔadi kan akyere wɔn mpɛn dodow bi, enti na wonim sɛ wobetumi asan akyere wɔn bio. Nanso, Cantwell abusua no amma eyi ammu wɔn abam wɔ Ahenni no ho asɛm a na wɔpɛ sɛ wɔkɔka no ho. Wɔde kar abien na ɛkɔɔ New Haven. Newton na ɔkaa abusua no kar a na Bible ho nhoma ne gramafon nketewa gu mu no, ɛnna Henry a wadi mfe 22 no nso kaa kar a akasam si so no. Nokwarem no, sɛnea na wɔhwɛ kwan no, ankyɛ koraa na polisifo baa wɔn so.\n7 Nea edi kan no, wɔkyeree Russell a na wadi mfe 18 no, na afei wɔkyeree Newton ne Esther nso. Ná Jesse a wadi mfe 16 no ne wɔn ntam twe kakra, na ohui sɛ polisifo no de n’awofo ne ne nua no rekɔ. Ná Henry reka asɛm no wɔ kurow no fã foforo, enti ɛkaa aberantewa Jesse nkutoo. Ne nyinaa akyi no, ɔfaa ne gramafon, na ɔkɔɔ so kaa asɛm no. Mmarima baanu a wɔyɛ Katolekfo maa Jesse bɔɔ Onua Rutherford kasa a wɔakyere agu apaawa so a asɛmti ne “Atamfo” no, ma wotiei. Nanso, bere a mmarima no retie ɔkasa no, wɔn bo fuwii araa ma na wɔpɛ sɛ wɔhwe Jesse. Jesse anka hwee na ofii hɔ kɔe, nanso ɛno akyi bere tiaa bi no, polisini bi baa no so. Enti, wɔkyeree Jesse nso. Polisifo no ammɔ Onuawa Cantwell sobo biara, nanso Onua Cantwell ne ne mmabarima no de, wɔbɔɔ wɔn sobo. Nanso, wɔma wɔkɔɔ fie saa da no ara.\n8. Dɛn nti na asɛnnibea no buu Jesse Cantwell fɔ sɛ ɔyɛ obi a ɔde basabasayɛ ba?\n8 Asram kakraa bi akyi wɔ September 1938 no, wɔde Cantwell abusua no kɔɔ asɛnnibea wɔ New Haven. Nea wogyinaa so buu Newton, Russell, ne Jesse fɔ ne sɛ wɔresrɛsrɛ sika bere a wonni tumi krataa. Ɛwom sɛ wɔde asɛm no kɔdan Asɛnnibea Kunini a ɛwɔ Connecticut no mpɛn pii de, nanso wobuu Jesse fɔ sɛ ɔreyɛ ade a ɛsɛe asomdwoe—ɔde basabasayɛ reba. Dɛn ntia? Efisɛ mmarima baanu a wɔyɛ Katolekfo a wotiee ɔkasa a wɔakyere agu apaawa so no kae wɔ asɛnnibea hɔ sɛ, nsɛm bi wɔ ɔkasa no mu a etia wɔn som, na ɛno na ɛhyɛɛ wɔn abufuw. Mpanyimfo a wɔwɔ yɛn ahyehyɛde no mu no de asɛm no kɔdan U.S. Asɛnnibea Kunini a ɛno na ɛyɛ asɛnnibea kɛse paa wɔ ɔman no mu no sɛ ɛnsɛ sɛ wogye atɛn ahorow a wɔadi kan abu no tom.\n9, 10. (a) Atemmu bɛn na U.S. Asɛnnibea Kunini no de mae wɔ Cantwell abusua no asɛm no ho? (b) Mfaso bɛn na yɛda so ara nya fi saa atemmu a wɔde mae no mu?\n9 Efi March 29, 1940 no, Ɔtemmufo Panyin Charles E. Hughes ne atemmufo baawɔtwe a wɔwɔ asɛnnibea hɔ no tiee Onua Hayden Covington a ɔyɛ Yehowa Adansefo no mmaranimfo no asɛm. * Bere a Connecticut ɔmantam no mmaranimfo bɔɔ mmɔden sɛ ɔbɛka n’asɛm de akyerɛ sɛ Adansefo no yɛ basabasayɛfo no, atemmufo no mu biako bisae sɛ: “Wɔ Kristo Yesu bere so no na nnipa ani nnye asɛm a na ɔreka no ho, anaa meboa?” Ɔman no mmaranimfo no buae sɛ: “Wommoa, sɛ mɛkae a, Bible san ka nea wɔde yɛɛ Yesu bere a na ɔreka saa asɛm no.” Monhwɛ anwonwasɛm! Ɛte sɛ nea asɛm a na ɔman no mmaranimfo no reka ne sɛ Adansefo no wɔ Yesu afã, ɛnna ɔman no nso wɔ wɔn a wobuu Yesu fɔ no afã. Wɔ May 20, 1940 no, Asɛnnibea no yɛɛ adwenkoro buu Adansefo no bem.\nHayden Covington (anim, mfinimfini), Glen How (benkum), ne afoforo a wɔrefi asɛnnibea bere a wodii nkonim no\n10 Dɛn na efii atɛn a Asɛnnibea no bui no mu bae? Ɛmaa ɔsom mu ahofadi mu trɛwee, sɛnea ɛbɛyɛ a ɔman mũ no nyinaa, ɔmantam, anaa ɔmansin biara rentumi mfa mmara kwan so nsiw ɔsom ho kwan. Afei nso, Asɛnnibea no behui sɛ biribiara nni nea Jesse yɛe “no . . . ho a ebetumi asɛe ɔmanfo asomdwoe.” Enti, wɔdaa no adi pefee wɔ atemmu no mu sɛ Yehowa Adansefo nyɛ nnipa a wɔsɛe ɔmanfo asomdwoe. Hwɛ nkonim kɛse a Onyankopɔn nkurɔfo dii wɔ asɛnnibea! Mfaso bɛn na yɛda so ara nya fi mu? Mmaranimfo bi a ɔyɛ Ɔdansefo kae sɛ: “Hokwan a yɛwɔ sɛ yɛsom bere a obiara ntumi nsiw yɛn kwan no ama yɛn a yɛyɛ Adansefo nnɛ tumi ka anidaso a yɛwɔ no ho asɛm kyerɛ nkurɔfo wɔ baabiara a yɛte.”\nWɔyɛ Amammɔfo Anaa Wɔn a Wɔka Nokware no Ho Asɛm?\n11. Ɔsatu bɛn na anuanom a wɔwɔ Canada de wɔn ho hyɛɛ mu, na dɛn ntia?\n11 Wɔ afe 1940 mfe no mu no, Yehowa Adansefo a wɔwɔ Canada hyiaa ɔtaa a emu yɛ den. Enti, wɔ afe 1946 no, yɛn nuanom de nnafua 16 yɛɛ ɔsatu kyekyɛɛ kratawa bi a n’asɛmti ne Quebec’s Burning Hate for God and Christ and Freedom Is the Shame of All Canada, sɛnea ɛbɛyɛ a ɔmanfo behu sɛ Ɔman no atena ɔsom mu ahofadi so. Saa kratawa a na ɛyɛ nkratafa anan yi kaa basabasayɛ a asɔfo hyɛ akyi, atirimɔdensɛm a polisifo di, ne aninyanne a wɔde yɛn nuanom a wɔwɔ Quebec mantam no mu afa mu no ho asɛm pii. Kratawa no kae sɛ: “Wogu so rekyere Yehowa adansefo bere a wɔnyɛɛ bɔne biara. Sobo bɛyɛ 800 na wɔde abɔ Yehowa adansefo a wɔwɔ Greater Montreal.”\n12. (a) Wɔn a wɔsɔre tia yɛn no yɛɛ wɔn ade dɛn wɔ kratawa ho ɔsatu no ho? (b) Sobo bɛn na wɔde bɔɔ yɛn nuanom? (Hwɛ ase hɔ asɛm no nso.)\n12 Kratawa no maa Quebec Ɔman Soafo Panyin Maurice Duplessis ne Roma Katolek Sɔfopɔn Villeneuve yɛɛ biako kae sɛ “wɔnsɔre ntia” Adansefo no “denneennen.” Nnipa dodow a na wɔredi wɔn asɛm wɔ asɛnnibea no bu bɔɔ ho fi 800 koduu 1,600. Onuawa kwampaefo bi kae sɛ: “Polisifo no kyeree yɛn mpɛn pii ma enti na yentumi nkae mpɛn dodow a wɔakyere yɛn.” Wɔbɔɔ Adansefo a wɔkyeree wɔn no sobo sɛ wɔrekyekyɛ kratawa a “amammɔesɛm” wom. *\n13. Henanom na wodii kan bɔɔ wɔn sobo sɛ wɔyɛ amammɔfo, na asɛnnibea no buaa asɛm no dɛn?\n13 Wɔ afe 1947 no, wɔn a wodii kan bɔɔ wɔn sobo wɔ asɛnnibea sɛ wɔyɛ amammɔfo ne Onua Aimé Boucher ne ne mmabea Gisèle a wadi mfe 18, ne Lucille a wadi mfe 11 no. Ná wɔakyekyɛ Quebec’s Burning Hate kratawa no bi wɔ baabi a ɛbɛn wɔn afuw a ɛwɔ mmepɔw mu wɔ Quebec City no anafo fam, nanso na ntease nnim sɛ wɔbɛbɔ wɔn sobo sɛ wɔyɛ basabasayɛfo a wonni mmara so. Onua Boucher yɛ ɔbarima a ɔmpɛ ne ho asɛm a ɔyɛ n’afuw ketewaa bi mu adwuma, na sɛ ɔpɛ sɛ ɔkɔ kurom a, ɔtena ne pɔnkɔ so. Nanso, na wɔde aninyanne a wɔaka ho asɛm wɔ kratawa no mu bi ayɛ ɔne n’abusua no. Ɔtemmufo a ɔmpɛ Adansefo no asɛm a na ɔredi asɛm no annye adanse a ɛkyerɛ sɛ Boucher abusua no ho nni asɛm no antom. Mmom no, ogyee kwaadubɔfo no asɛm a ɔkae sɛ kratawa no mu nsɛm ma obi nya afoforo ho tan ma enti ɛsɛ sɛ wobu Boucher abusua no fɔ no toom. Enti nea ɔtemmufo no yɛe no kyerɛ sɛ: Ɛyɛ bɔne sɛ obi bɛka nokware! Wɔbɔɔ Aimé ne Gisèle sobo sɛ wɔyɛ amammɔfo, na mpo wɔde Lucille a na ɔyɛ abofra no too afiase nnanu. Anuanom de asɛm no kɔdan Canada Asɛnnibea Kunini a ɛno na ɛyɛ asɛnnibea kɛse paa wɔ ɔman no mu no, na wɔpenee so sɛ wobedi asɛm no.\n14. Anuanom a na wɔwɔ Quebec no yɛɛ wɔn ade dɛn wɔ mfe a na ɔtaa no rekɔ so no mu?\n14 Saa bere yi nyinaa na yɛn nuanom mmarima ne mmea akokodurufo a wɔwɔ Quebec no gu so reka Ahenni no ho asɛm no ɛmfa ho sɛ na wɔreyɛ wɔn basabasa, na mpɛn pii no, nneɛma pa fii mu bae. Bere a wofii ase kyekyɛɛ kratawa no wɔ afe 1946 no akyi mfe anan no, na Adansefo a wɔwɔ Quebec no anya nkɔanim fi 300 akodu 1,000! *\n15, 16. (a) Canada Asɛnnibea Kunini no buaa Boucher abusua no asɛm no dɛn? (b) Saa nkonim a wodii no kaa yɛn nuanom ne afoforo dɛn?\n15 Wɔ June 1950 no, Canada Asɛnnibea Kunini no a emu atemmufo yɛ baakron no nyinaa tenaa Aimé Boucher asɛm no so. Asram asia akyi wɔ December 18, 1950 no, Asɛnnibea no buu yɛn bem. Dɛn ntia? Onua Glen How, a ɔyɛ Adansefo no mmaranimfo a ɔretwitwa agye wɔn no kyerɛkyerɛɛ mu sɛ Asɛnnibea no gyee asɛm a ɔkae no toom. Sɛ yɛka sɛ obi yɛ “ɔmammɔfo” a, nea ɛkyerɛ ne sɛ, opiapia nkurɔfo ma wɔyɛ basabasa anaasɛ wɔtew aban so atua. Nanso “asɛm biara nni kratawa no mu a ɛrehyɛ biribi a ɛte saa ho nkuran, ma enti emu nsɛm no ntia mmara biara.” Onua How de kaa ho sɛ: “M’ankasa mihui sɛ Yehowa na ɔma yedii nkonim.” *\n16 Nokwarem no, atemmu a Asɛnnibea Kunini no de mae no yɛ nkonimdi kɛse ma Onyankopɔn Ahenni no. Ɛbɔɔ amammɔesɛm ho sobo 122 a na wɔde abɔ Adansefo a wɔwɔ Quebec no nyinaa gui. Bio nso, atemmu a Asɛnnibea no de mae no kyerɛ sɛ afei de, na Canada ne aman a wɔdɔm Britain Adehyeman no mufo wɔ hokwan sɛ wɔkyerɛ wɔn adwene wɔ biribi a aban a ɛwɔ wɔn man mu reyɛ ho. Saa nkonimdi yi brɛɛ tumi a Quebec Asɔre no ne Ɔmantam no wɔ no ase, na amma wɔankɔ so antiatia Yehowa Adansefo ahofadi so bio. *\nWɔyɛ Aguadifo Anaa Wɔn a Wɔde Nsi Ka Onyankopɔn Ahenni Ho Asɛm?\n17. Mmara bɛn na aban ahorow bi bɔ mmɔden sɛ yebedi so de ayɛ asɛmpaka adwuma no?\n17 Sɛnea Kristofo a wɔtenaa ase tete no ‘amfa Onyankopɔn asɛm anni gua’ no, saa ara na Yehowa nkurɔfo a wɔwɔ hɔ nnɛ nso mfa nni gua. (Monkenkan 2 Korintofo 2:17.) Ne nyinaa akyi no, aban ahorow bi bɔ mmɔden sɛ wɔbɛma yɛadi aguadi ho mmara a ɛwɔ ɔman no mu so bere a yɛreyɛ asɛnka adwuma no. Momma yensusuw nsɛm a yɛde kɔɔ asɛnnibea a na wɔde rehwɛ sɛ Yehowa Adansefo yɛ aguadifo anaasɛ wɔyɛ asɛmpakafo no mu abien ho nhwɛ.\n18, 19. Dɛn na atumfoɔ a wɔwɔ Denmark no yɛe sɛ wɔde besiw asɛmpaka adwuma no kwan?\n18 Denmark. Wɔ October 1, 1932 no, wɔhyɛɛ mmara sɛ obi nni hokwan sɛ ɔtɔn nhoma bere a onni aguadi tumi krataa. Nanso, yɛn nuanom ankogye tumi krataa biara. Ade kyee no, adawurubɔfo baanum kɔkaa asɛm no wɔ Roskilde, kurow bi a ɛda Copenhagen, ɔman no ahenkurow atɔe fam bɛboro kilomita 30 mu. Eduu anwummere no, na wonhu ɔdawurubɔfo bi a wɔfrɛ no August Lehmann. Ná wɔakyere no sɛ ɔretɔn ade bere a onni tumi krataa.\n19 Wɔ December 19, 1932 no, wɔde August Lehmann kɔɔ asɛnnibea. Ogye toom sɛ ɔkɔɔ nkurɔfo nkyɛn de Bible ho nhoma kɔmaa wɔn, nanso wannye antom sɛ na ɔredi gua. Asɛnnibea no ne no yɛɛ adwene. Asɛnnibea no kae sɛ: “Nea wɔabɔ no sobo no . . . wɔ sika a ɔde hwɛ ne ho, na onnya mfaso biara wɔ adwuma a ɔreyɛ no ho, na ɔnyɛɛ n’adwene nso sɛ ɔrepɛ mfaso, na adwuma no ma ɔno mmom bɔ ka.” Asɛnnibea no ne Adansefo no yɛɛ adwene sɛ nea na Lehmann reyɛ no “nyɛ aguadi.” Nanso, na Onyankopɔn nkurɔfo atamfo no ayɛ wɔn adwene sɛ wɔde wɔn nsa bɛto asɛnka adwuma a yɛreyɛ wɔ ɔman no mu nyinaa so. (Dw. 94:20) Ɔman no kwaadubɔfo no de asɛm no koduu ɔman no Asɛnnibea Kunini no anim. Dɛn na yɛn nuanom no yɛe?\n20. Denmark Asɛnnibea Kunini no buaa asɛm no dɛn, na dɛn na yɛn nuanom yɛe wɔ ho?\n20 Aka dapɛn ma Asɛnnibea Kunini no adi asɛm no, Adansefo a wɔwɔ Denmark nyinaa yeree wɔn ho yɛɛ asɛnka adwuma no denneennen. Asɛnnibea Kunini no buaa asɛm no Benada, October 3, 1933. Egyee asɛnnibea a edi kan no atemmu no toom sɛ August Lehmann nyɛɛ biribi a etia mmara. Eyi kyerɛ sɛ na Adansefo no betumi akɔ so aka asɛm no a obiara nsiw wɔn kwan. Anuanom yeree wɔn ho yɛɛ asɛnka adwuma no kɛse de daa Yehowa ase wɔ saa nkonim a wodii no ho. Efi bere a Asɛnnibea no buaa saa asɛm no, yɛn nuanom a wɔwɔ Denmark no akɔ so ayɛ asɛnka adwuma no a aban no nsiw wɔn kwan bio.\nAdansefo akokodurufo a na wɔwɔ Denmark wɔ afe 1930 mfe no mu\n21, 22. Gyinae bɛn na U.S. Asɛnnibea Kunini no sii wɔ Onua Murdock asɛm no ho?\n21 United States. Kwasida, February 25, 1940 no, wɔkyeree ɔkwampaefo bi a wɔfrɛ no Robert Murdock, Jr., ne Adansefo foforo baason bere a na wɔreka asɛmpa no wɔ Jeannette, kurow bi a ɛbɛn Pittsburgh wɔ Pennsylvania mantam mu no. Wobuu wɔn fɔ sɛ wɔantɔ tumi krataa a ɛbɛma wɔatumi de nhoma ama afoforo. Bere a wɔde asɛm no kɔdan U.S. Asɛnnibea Kunini no, wɔpenee so sɛ wobedi asɛm no.\n22 Asɛnnibea Kunini no buaa asɛm no, na wobuu Adansefo no bem wɔ May 3, 1943. Asɛnnibea no ampene tumi krataa a na wɔkyerɛ sɛ wonnye no so, efisɛ sɛ wɔyɛ saa a na “wɔretiatia ahofadi a Ɔman no Amanyɔ Mmara ama wɔanya no so.” Asɛnnibea no bɔɔ mmara a ɛwɔ kurow no mu gui kae sɛ “ɛremma nsɛnkyerɛwfo ntumi nkyerɛ wɔn adwene wɔ nsɛm ho, na saa ara nso na ɛremma obi ntumi mfa ne ho nhyɛ ɔsom a ɔpɛ mu.” Bere a Ɔtemmufo William O. Douglas de atemmufo dodow no ara adwenkyerɛ reto gua no, ɔkaa adwuma a Yehowa Adansefo reyɛ no ho asɛm sɛ “ɛnyɛ asɛmpa no nko na wɔreka; ɛnyɛ nyamesom nhoma bi kɛkɛ na wɔrekyekyɛ. Mmom, wɔreyɛ abien no nyinaa.” Ɔde kaa ho sɛ: “Saa ɔsom adwuma a wɔyɛ no som bo kɛse . . . te sɛ nea nkurɔfo kɔsom wɔ asɔredan mu ne asɔfo a wogyina asɔremma anim yɛ asɔre no pɛpɛɛpɛ.”\n23. Dɛn nti na nkonim ahorow a yedii wɔ asɛnnibea wɔ afe 1943 mu no ho hia yɛn nnɛ?\n23 Asɛnnibea Kunini no atemmu no yɛɛ nkonimdi kɛse maa Onyankopɔn nkurɔfo. Esii so dua sɛ yɛyɛ Kristofo asɛmpakafo ampa, na yɛnyɛ aguadifo. Saa da no ara nso, May 3, 1943 no, Yehowa Adansefo ho nsɛm 13 a wɔde kɔɔ Asɛnnibea Kunini no anim no, wodii nkonim wɔ emu 12 mu, a na Murdock asɛm no nso ka ho. Atɛn a asɛnnibea no bui no abɛyɛ sɛnnahɔ titiriw a wɔagyina so adi nsɛm a nnansa yi wɔn a wɔsɔre tia yɛn no asan de akɔ asɛnnibea sɛ yenni hokwan sɛ yɛka Ahenni no ho asɛm wɔ baguam ne afie afie no.\n“Ɛsɛ sɛ Yetie Onyankopɔn sɛ Sodifo Mmom Sen Nnipa”\n24. Sɛ aban bi de ne nsa to asɛnka adwuma no so a, dɛn na yɛyɛ wɔ ho?\n24 Sɛ́ Yehowa asomfo no, sɛ aban ahorow no ma yɛn kwan wɔ mmara mu sɛ yɛnka Ahenni no ho asɛm a biribiara nsiw yɛn kwan a, yɛn ani sɔ paa. Nanso, sɛ aban bi de ne nsa to asɛnka adwuma no so a, nea yɛyɛ ne sɛ, yɛsesa akwan a yɛfa so ka asɛm no, na yɛfa ɔkwan biara a yebetumi so yɛ asɛnka adwuma no. Sɛnea asomafo no yɛe no, “ɛsɛ sɛ yetie Onyankopɔn sɛ sodifo mmom sen nnipa.” (Aso. 5:29; Mat. 28:19, 20) Saa ara nso na yetumi de asɛm no kɔdan asɛnnibea ahorow sɛ wɔmma aban no nyi ne nsa mfi yɛn adwuma no so. Momma yensusuw nhwɛso abien ho nhwɛ.\n25, 26. Nsɛm bɛn na esisii wɔ Nicaragua a ekopuee Asɛnnibea Kunini a ɛwɔ hɔ no anim, na dɛn na efii mu bae?\n25 Nicaragua. Wɔ November 19, 1952 no, Donovan Munsterman a ɔyɛ ɔsɛmpatrɛwfo ne baa dwumadibea sohwɛfo no kɔɔ ɔman no ahenkurow Managua mu kohuu wɔn a wɔwɔ Aban Asoɛe a Ɛhwɛ Ahɔho So no. Ná wɔaka akyerɛ no sɛ onkohu Ɔpanyin Arnoldo García a ɔhwɛ asoɛe hɔ no. Ɔpanyin no ka kyerɛɛ Donovan sɛ wɔabara Yehowa Adansefo a wɔwɔ Nicaragua nyinaa sɛ “mma wɔnka wɔn gyidi ne wɔn som ho asɛm nkyerɛ nkurɔfo.” Bere a obisaa Ɔpanyin García nea enti a ɔreka saa no, ɔkae sɛ aban soafo no mmaa Adansefo no tumi krataa a wɔde bɛyɛ wɔn som adwuma no, na wɔabɔ wɔn sobo nso sɛ wɔyɛ kɔmunisfo. Henanom na wɔbɔɔ yɛn sobo yi? Ná ɛyɛ Roma Katolek asɔfo no.\nAnuanom a na wɔwɔ Nicaragua bere a wɔbaraa yɛn adwuma no\n26 Ntɛm ara na Onua Munsterman de asɛm no kɔtoo Ɔman no Asoɛe a Ɛhwɛ Aban Nnwuma ne Nyamesom So ne afei Ɔmampanyin Anastasio Somoza García anim, nanso wɔanyɛ ho hwee. Enti anuanom sesaa ɔkwan a wɔfa so ka asɛm no. Wɔtoo Ahenni Asa no mu, wɔyɛɛ nhyiam wɔ akuw nketewa mu, na wogyaee abɔnten so adansedi, nanso wɔkɔɔ so kaa Ahenni no ho asɛm no. Saa bere yi ara mu no, wɔde asɛm no kɔdan Nicaragua Asɛnnibea Kunini no sɛ wonni wɔn asɛm mma wɔn, na wɔka kyerɛɛ Asɛnnibea no sɛ wɔmma aban no nyi ne nsa mfi wɔn so. Atesɛm nkrataa kaa yɛn adwuma no a aban no abara ne nsɛm a yɛde akɔdan Asɛnnibea Kunini no ho asɛm kɔɔ akyiri, na Asɛnnibea no penee so sɛ wobedi asɛm no. Dɛn na efii mu bae? Wɔ June 19, 1953 no, atemmufo a wɔwɔ Asɛnnibea Kunini no mu nyinaa buu Adansefo no bem, na wɔde too gua. Asɛnnibea no hui sɛ aban no nsa a ɔde ato yɛn so no tia amanyɔ mmara a ɛma obiara tumi kyerɛ n’adwene, de n’ahonim di dwuma, na ɔde ne ho hyɛ ɔsom biara a ɔpɛ mu no. Asɛnnibea no san hyɛe sɛ Nicaragua aban no nhwɛ mma ayɔnkofa pa nsan mmɛda wɔne Adansefo no ntam.\n27. Dɛn nti na atemmu a Asɛnnibea no de mae no yɛɛ Nicaraguafo nwonwa, na anuanom tee nka dɛn wɔ nkonim a wodii no ho?\n27 Ɛyɛɛ Nicaraguafo nwonwa sɛ Asɛnnibea Kunini no adi asɛm no ama Adansefo no. Ɛde besi saa bere no, na asɔfo no wɔ tumi paa ma enti na Asɛnnibea no mpɛ sɛ wɔne wɔn benya asɛm biara. Afei nso, na aban mpanyimfo no wɔ tumi kɛse ma enti na ɛyɛ den paa sɛ Asɛnnibea no bedi asɛm atia wɔn. Ná yɛn nuanom gye di paa sɛ asɛnka adwuma no a wɔannyae ne ahobammɔ a wonya fii wɔn Hene no hɔ nti na wodii saa nkonim no.—Aso. 1:8.\n28, 29. Wɔ afe 1985 mu hɔ no, nsɛm bɛn na esisii wɔ Zaire?\n28 Zaire. Afe 1985 mu hɔ no, na Adansefo bɛyɛ 35,000 na wɔwɔ Zaire, a ɛnnɛ wɔfrɛ no Democratic Republic of Congo no. Nea ɛbɛyɛ na baa dwumadibea no atumi ahwɛ Ahenni nnwuma a ɛrenya nkɔso wɔ ɔman no mu so no, wofii ase sisii adan foforo. Wɔ December 1985 no, wɔyɛɛ amanaman ntam nhyiam wɔ ɔman no ahenkurow Kinshasa mu, na nnipa a wofi ɔman no mu ne aman foforo so a wɔn dodow yɛ 32,000 a wɔbaa nhyiam no hyɛɛ agoprama a ɛwɔ kurow no mu so mã. Nanso, ankyɛ koraa na Yehowa asomfo asetena fii ase sesae. Dɛn na esii?\n29 Ná Onua Marcel Filteau, a ɔyɛ ɔsɛmpatrɛwfo a ofi Quebec, Canada, a na wafa ɔtaa a Duplessis de baa wɔn so no mu bi no resom wɔ Zaire saa bere no. Ɔkaa nea esii no: “Wɔ March 12, 1986 no, wɔde krataa bi brɛɛ mpanyimfo a wodi asafo no anim no sɛ wonnnye Yehowa Adansefo a wɔwɔ Zaire no nntom bio wɔ mmara mu.” Mobutu Sese Seko, a ɔyɛ ɔmampanyin no na na ne nsa hyɛ ase.\n30. Gyinae a emu yɛ duru bɛn na na ehia sɛ Baa Boayikuw no si, na dɛn na wɔyɛɛ wɔn adwene sɛ wɔbɛyɛ?\n30 Ɛda a edi hɔ no, wɔbɔɔ amanneɛ wɔ ɔman no radio so sɛ: “Efi nnɛ rekɔ yɛrente Yehowa Adansefo ho asɛm bio wɔ [Zaire].” Amonom hɔ ara na wofii ase de ɔtaa a emu yɛ den baa anuanom so. Wɔsɛee Ahenni Asa ahorow, wowiaa yɛn nuanom nneɛma, wɔkyeree ebinom, wɔde ebinom guu afiase, na wɔhwee ebinom. Wɔde Adansefo no mma mpo guu afiase. Wɔ October 12, 1988 no, aban no gyee ahyehyɛde no agyapade, na wɔmaa asraafo kuw bi a wɔfrɛ wɔn Civil Guard kɔtenaa Betel. Anuanom a wodi asafo no anim no de wɔn adesrɛde kɔtoo Ɔmampanyin Mobutu anim, nanso wɔannya mmuae biara. Ɛbaa saa no, na ɛsɛ sɛ Baa Boayikuw no si gyinae bi a emu yɛ duru, “So yɛmfa asɛm no nkɔdan Asɛnnibea Kunini no, anaasɛ yɛntwɛn?” Timothy Holmes a saa bere no na ɔyɛ ɔsɛmpatrɛwfo na ɔsan yɛ Baa Boayikuw no ntam nkitahodifo no kae sɛ, “Yɛhwehwɛɛ Yehowa nyansa ne n’akwankyerɛ.” Bere a boayikuw no bɔɔ mpae na wosusuw asɛm no ho wiei no, wohui sɛ na ɛnyɛ bere a ɛfata sɛ wɔde asɛm no kɔ asɛnnibea. Enti, wɔde wɔn adwene sii anuanom a wɔbɛhwɛ wɔn ne akwan a wɔbɛfa so ayɛ asɛnka adwuma no so.\n“Bere a na wɔredi asɛm no, yehuu sɛnea Yehowa tumi ma nneɛma sakra”\n31, 32. Atemmu a ɛyɛ anigye bɛn na Zaire Asɛnnibea Kunini no de mae, na eyi kaa yɛn nuanom dɛn?\n31 Mfe pii twaam. Nhyɛso a na wɔde ba Adansefo no so no ano brɛɛ ase, na afei na ɔman no ntoto nnipa ahofadi ase bio. Afei Baa Boayikuw no hui sɛ bere aso sɛ wɔde asɛm no kɔdan Zaire Asɛnnibea Kunini no. Anigyesɛm ne sɛ, Asɛnnibea Kunini no penee so sɛ wobedi asɛm no. Enti wɔ January 8, 1993, bɛyɛ mfe ason akyi fi bere a aban no de ne nsa too yɛn adwuma no so no, Asɛnnibea no buaa asɛm no sɛ aban no nsa a ɔde ato Adansefo no so no tia mmara, na woyi fii hɔ. Wo de, susuw nea na ebetumi aba atemmufo no so ho hwɛ! Wɔde wɔn nkwa too asiane mu bɔɔ ɔmampanyin no asɛm gui! Onua Holmes kae sɛ, “Bere a na wɔredi asɛm no, yehuu sɛnea Yehowa tumi ma nneɛma sakra.” (Dan. 2:21) Nkonim a yedii no hyɛɛ yɛn nuanom gyidi den. Wɔtee nka sɛ Ɔhene Yesu na wakyerɛ ne nkurɔfo bere a ɛfata sɛ wɔyɛ asɛm no ho biribi ne ɔkwan a ɛsɛ sɛ wɔfa so yɛ saa.\nAdansefo a wɔwɔ Democratic Republic of Congo ani agye sɛ wɔwɔ ahofadi a wɔde resom Yehowa\n32 Bere a aban no yii ne nsa fii yɛn adwuma no so no, wɔmaa kwan maa baa dwumadibea no de asɛmpatrɛwfo baa ɔman no mu, wosii Betel foforo, na wotumi kraa Bible ho nhoma nso. * Hwɛ sɛnea ɛyɛ anigye sɛ Onyankopɔn nkurɔfo a wɔwɔ wiase nyinaa ahu sɛ Yehowa bɔ abusuabɔ a ɔne ne nkurɔfo wɔ ho ban!—Yes. 52:10.\n“Yehowa Ne Me Boafo”\n33. Dɛn na yɛasua afi nsɛm kakra a wɔadi wɔ asɛnnibea a yɛasusuw ho yi mu?\n33 Nsɛm bi a yɛde akɔ asɛnnibea a yɛasusuw ho no ada no adi sɛ Yesu adi ne bɔhyɛ yi so: “Mɛma mo ano ne nyansa a wɔn a wɔsɔre tia mo nyinaa ntumi nnyina ano anaa wɔmmɔ ngu.” (Monkenkan Luka 21:12-15.) Ɛtɔ mmere bi a, yehu sɛ Yehowa yi nnipa bi a wɔte sɛ Gamaliel wɔ yɛn bere yi so ma wɔbɔ ne nkurɔfo ho ban anaa ɔka atemmufo ne mmaranimfo a wɔwɔ akokoduru koma ma wobu atɛntrenee. Yehowa amma yɛn atamfo no amfa wɔn akode no ansɛe yɛn. (Monkenkan Yesaia 54:17.) Ɔsɔretia ntumi ngu Onyankopɔn adwuma.\n34. Dɛn nti na nkonim a yɛadi wɔ asɛnnibea no yɛ nwonwa, na dɛn na eyi ma yehu? (Hwɛ adaka a n’asɛmti ne “ Nkonim a Yedii Wɔ Asɛnnibea a Ɛmaa Ahenni Ho Asɛnka no Nyaa Nkɔso” no nso.)\n34 Dɛn nti na nkonim ahorow a yɛadi wɔ asɛnnibea no yɛ nwonwa saa? Wo de, susuw eyi ho hwɛ: Yehowa Adansefo nyɛ nnipa a wɔagye din anaa wɔwɔ tumi. Yɛntow aba, yɛntaa amanyɔkuw biara akyi, na yɛmfa yɛn ho nhyehyɛ amanyɔfo nsɛm mu nso. Bio nso, wobu yɛn mu dodow no ara a wɔde yɛn kɔ asɛnnibea akɛse anim no sɛ “nnipa a wonsuaa nhoma na wɔyɛ mpapahwekwa.” (Aso. 4:13) Enti wɔ nnipa ani so de, biribiara nni hɔ a ɛsɛ sɛ ɛkanyan asɛnnibea ahorow no ma wobu yɛn bem na wodi tia nyamesomfo ne amanyɔfo a wɔwɔ tumi a wɔsɔre tia yɛn no. Ne nyinaa akyi no, asɛnnibea ahorow no adi yɛn asɛm ama yɛn mpɛn pii! Nkonim a yɛadi wɔ asɛnnibea no da no adi sɛ yɛnam ‘Onyankopɔn anim, na Kristo ka yɛn ho.’ (2 Kor. 2:17) Enti, yɛne ɔsomafo Paulo bom ka sɛ: “Yehowa ne me boafo; merensuro.”—Heb. 13:6.\n^ nky. 9 Saa Cantwell v. State of Connecticut asɛm no yɛ nsɛm 43 a wɔde kɔɔ U.S. Asɛnnibea Kunini no anim no mu nea edi kan a Onua Hayden Covington gyinaa mu maa anuanom. Owui wɔ afe 1978 mu. Ne yere Dorothy de nokwaredi som kosii sɛ owui afe 2015, na wadi mfe 92.\n^ nky. 12 Wogyinaa mmara bi a wɔyɛe wɔ afe 1606 no so na ɛbɔɔ wɔn sobo. Ná mmara no kyerɛ sɛ sɛ asɛnni baguafo bi te nka sɛ asɛm a obi kae betumi ama afoforo anya wɔn mfɛfo ho tan, na sɛ asɛm a ɔkae no yɛ nokware mpo a, wobetumi abu onii no fɔ.\n^ nky. 14 Anuanom 164 a wɔyɛ bere nyinaa asomfo na na wɔsom wɔ Quebec wɔ afe 1950 mu. Ná wɔn mu 63 akɔ Gilead, na ɛmfa ho sɛ na wonim sɛ wobehyia ɔsɔretia a emu yɛ den no, wofi wɔn pɛ mu gye toom sɛ wɔbɛka asɛm no wɔ hɔ.\n^ nky. 15 Ná Onua W. Glen How yɛ mmaranimfo a ɔwɔ akokoduru a efi afe 1943 besi 2003 no, ogyinaa Yehowa Adansefo a wɔwɔ Canada ne aman foforo so ananmu dii nsɛm ɔhaha pii maa wɔn.\n^ nky. 16 Sɛ wopɛ sɛ wuhu pii fa saa asɛm yi ho a, hwɛ asɛm a n’asɛmti ne “Ɔko No Nyɛ Wo Ko, Ɛyɛ Onyankopɔn Ko” a ɛwɔ Nyan! a ɛbae May 8, 2000, kra-tafa 18-24 mu no.\n^ nky. 32 Bere bi akyi no, Civil Guard asraafo no fii Betel; nanso asafo no san kosii Betel wɔ baabi foforo.\nƐyɛɛ dɛn na asɛnnibea ahorow no hui sɛ yɛyɛ asɛmpakafo, na yɛnyɛ basabasayɛfo, amammɔfo, anaa aguadifo?\nMfaso bɛn na nnɛ yenya fi nkonim a yedii bere bi no so?\nSɛ wɔbara yɛn asɛnka adwuma no a, dɛn na yɛyɛ?\nWɔ nnipa ani so no, dɛn nti na ɛyɛ nwonwa sɛ Yehowa nkurɔfo atumi adi nkonim pii wɔ asɛnnibea ma abɛyɛ sɛnnahɔ?\nƆkwan bɛn so na nsɛm a wodii wɔ asɛnnibea a yɛasusuw ho yi ahyɛ wo gyidi den?\nNKONIM A YEDII WƆ ASƐNNIBEA A ƐMAA AHENNI HO ASƐNKA NO NYAA NKƆSO\nGYINAESI November 11, 1927\nASƐM Ɔsom mu ahofadi.\nNEA ESII Polisini bi ka kyerɛɛ Onua Adolf Huber sɛ onnyae asɛnka adwuma a ɔreyɛ no, na ɔkae sɛ yɛn nua no de basabasayɛ reba nyamesomfo ntam, na ogyee Bible ho nkratawa a okura no.\nATEMMU Onua Huber kae wɔ Ɔman no Asɛnnibea Kunini no anim sɛ nea polisini no yɛe no tia mmara. Asɛnnibea no hui sɛ nyamesom nkratawa a polisini no gye fii ne nsam no tia “ɔsom mu ahofadi” ho mmara no.\nNEA EFI MU BAE Atemmu a wɔde mae no amma polisifo no anhaw Bible Asuafo no wɔ adwuma a wɔreyɛ no ho bio.\nGYINAESI July 9, 1935\nASƐM Kasa mu ahofadi.\nNEA ESII Wɔkyeree Adansefo baasia sɛ wɔrekyekyɛ nhoma a “etia ɔman no mmara ne ɔman no bammɔ.” Wɔde anuanom guu afiase nnafua 15.\nATEMMU Asɛnnibea Kɛse (Asɛnnibea Kunini) no hui sɛ adwuma a Adansefo no yɛ no mfa ɔhaw biara mma, asɛm biara nni wɔn nhoma ahorow no mu a ɛsɛe ɔmanfo asomdwoe, na wɔwɔ hokwan nso sɛ wɔkyerɛkyerɛ afoforo.\nNEA EFI MU BAE Ná nsɛm foforo 530 a ɛfa Adansefo ho a wodii fi afe 1933 besi afe 1939 no ka nsɛm a wɔde ho atemmu mae no ho, na saa atemmu no maa anuanom nyaa hokwan wɔ mmara mu. Ɛnnɛ, yetumi yɛ asɛnka adwuma no a biribiara nsiw yɛn kwan.\nGYINAESI March 17, 1953\nASƐM Kasa ne nsɛnkyerɛw mu ahofadi.\nNEA ESII Wɔkyeree Onua Pieter Havenaar sɛ wabu mmara a ɛkyerɛ sɛ Benada ne Wukuda anɔpa 9:00 kosi anɔpa 11:00 nkutoo na wɔwɔ hokwan sɛ wɔkyekyɛ nhoma no so.\nATEMMU Asɛnnibea Kunini no hui sɛ mmara a wɔahyɛ no mu yɛ den dodo.\nNEA EFI MU BAE Atemmu a wɔde mae yi bɔɔ mmara biara a ɛmma kwan sɛ nkurɔfo de nhoma bɛma afoforo no gui.\nGYINAESI October 6, 1953\nASƐM Ɔsom ne kasa mu ahofadi.\nNEA ESII Quebec City mmara bi ka sɛ sɛ wobɛkyekyɛ nhoma a, gye sɛ polisifo ma wo tumi krataa. Wɔde Onua Laurier Saumur a ɔyɛ ɔhwɛfo kwantufo too afiase asram abiɛsa sɛ wabu saa mmara no so.\nATEMMU Asɛnnibea Kunini no hui sɛ mmara a wɔde redi Adansefo no nni nnyinaso. Asɛnnibea no hui sɛ Bible ho nhoma a Yehowa Adansefo rekyekyɛ ma ɔmanfo no ka Kristofo som adwuma a wɔreyɛ no ho, na wɔayɛ nhoma no mu nhwehwɛmu agye atom wɔ mmara mu.\nNEA EFI MU BAE Atemmu a wɔde mae no bɔɔ mmara bɛboro 1,600 a na wɔahyehyɛ wɔ Quebec mantam mu no gui.\nGYINAESI July 13, 1983\nNEA ESII Wɔkyeree anuanom mmea baanu sɛ wɔrekyekyɛ Bible ho nhoma. Wɔbɔɔ wɔn sobo sɛ wɔresɛe “Ɔmanfo Asomdwoe,” na wɔde wɔn guu afiase nnanum.\nATEMMU Asɛnnibea Kunini no hui sɛ wommuu mmara biara so, na asɛm a wɔreka sɛ wɔresɛe ɔmanfo asomdwoe no nni nnyinaso biara.\nNEA EFI MU BAE Wɔ nkonimdi yi akyi no, anuanom a na wɔkyere wɔn ne nhoma a na wogye fi wɔn nsam no baa fam koraa.\nGYINAESI May 26, 1986\nNEA ESII Bere a Adansefo mmusua abiɛsa kɔe sɛ wɔde wɔn din rekɔhyɛ mmara mu sɛ wɔyɛ Yehowa Adansefo no, wɔde anuanom 23 guu afiase sɛ wɔde basabasayɛ reba ɔman no anaa amanyɔsɛm mu.\nATEMMU Asɛnnibea Kunini no bɔɔ saa asɛm no gui, na wobuu Adansefo no bem, na wogye toom sɛ Yehowa Adansefo wɔ hokwan sɛ wɔde nea wogye di bɔ wɔn bra.\nNEA EFI MU BAE Atemmu a wɔde mae no amma wɔankyere obiara wɔ Kristofo adwuma no ho bio, na ɛmaa Turkeyfo nyinaa nyaa hokwan sɛ wɔpaw ɔsom a wɔpɛ.\nGYINAESI May 25, 1993\nASƐM Ahofadi a obi wɔ sɛ ɔka ne gyidi ho asɛm.\nNEA ESII Eduu afe 1986 no, na wɔakyere Onua Minos Kokkinakis ato afiase mpɛn 18 sɛ wama nkurɔfo asesa wɔn som. Efi afe 1938 besi afe 1992 no, Greecefo mmara a ɛkyerɛ sɛ ɛnsɛ sɛ obi ma obi sesa ne som no so na wogyina kyeree Yehowa Adansefo bɛboro mpɛn 19,000.\nATEMMU Europa Asɛnnibea a Ɛhwɛ Nnipa Ahofadi Ho Nsɛm So no hui sɛ wɔn mmara no mma obi nkyerɛ n’adwene, mfa n’ahonim nni dwuma, mfa ne ho nhyɛ ɔsom a ɔpɛ mu; wohui nso sɛ aban no de ne ho gyigye ɔsom ho nsɛm mu dodo; na wɔkyerɛe sɛ Yehowa Adansefo yɛ ɔsom a “ɔman no gye tom.”\nNEA EFI MU BAE Greece aban no hyɛe sɛ ɔman no mu atemmufo nyinaa nnye gyinae a wɔasi wɔ Kokkinakis ho no ntom, na eyi amma wɔamfa obiara anto afiase bio sɛ ɔrema obi asesa ne som.\nGYINAESI June 17, 2002\nƆMAN United States\nNEA ESII Akuraa bi a wɔfrɛ no Stratton a ɛwɔ Ohio mantam no mu hyɛɛ mmara sɛ ɛsɛ sɛ obiara a ɔka asɛm no wɔ afie afie no gye tumi krataa. Asɛnnibea a edi kan ne asɛnnibea a wɔde asɛm no kɔdan wɔn no nyinaa kae sɛ saa mmara no di mũ.\nATEMMU Asɛnnibea Kunini no kae sɛ mmara no mfa kwan mu, na wosii so dua sɛ obiara wɔ hokwan sɛ ɔde ne ho hyɛ ɔsom a ɔpɛ mu, na ɔkyerɛ n’adwene. Asɛnnibea no kae sɛ, Adansefo no kyerɛe sɛ “Kyerɛwnsɛm no na ɛma wɔn tumi sɛ wɔnka asɛm no.”\nNEA EFI MU BAE Nkurow akɛse pii amfa mmara a ɛte saa a etia Yehowa Adansefo no anhaw wɔn wɔ asɛnka adwuma no ho bio.


Yakobo 3 | Intanɛt So Bible| Wiase Foforɔ Nkyerɛaseɛ\nYakobo Nhoma No 3:1-18\nSɛnea yebedi tɛkrɛma no so (1-12)\nƐnyɛ mo nyinaa na ɛsɛ sɛ moyɛ akyerɛkyerɛfo (1)\nNyansa a efi soro no (13-18)\n3 Me nuanom, ɛnyɛ mo nyinaa na ɛsɛ sɛ moyɛ akyerɛkyerɛfo, efisɛ sɛnea munim no, yɛn paa na yebenya atemmu a emu yɛ duru.*+ 2 Ɛne sɛ, yɛn nyinaa di mfomso* mpɛn pii.+ Sɛ obi nni mfomso wɔ kasa mu a, ɛkyerɛ sɛ saa onipa no, bɔne nni ne ho,* na otumi hyɛ ne nipadua nyinaa so.* 3 Sɛ yɛde nnareka hyɛ ɔpɔnkɔ anom ma otie yɛn a, yetumi ma aboa no yɛ nea yɛpɛ. 4 Hwɛ, ɛpo so hyɛn nso ɛwom sɛ ɛso, na mframa dennen na etumi twe no de, nanso akyerɛkyerɛkwan ketewaa bi na ɛdannan no kɔ baabi a ɔhyɛnkafo no pɛ. 5 Saa ara na tɛkrɛma nso te; ɛyɛ kwaa ketewa wɔ nipadua no mu, nanso etumi hoahoa ne ho paa. Hwɛ sɛnea ogya ketewaa tumi hyew kwae kɛse! 6 Tɛkrɛma nso yɛ ogya.+ Tɛkrɛma yɛ nipadua kwaa a amumɔyɛ ahyɛ no ma; etumi gu nipadua no nyinaa ho fĩ+ na ɛsɛe nnipa abrabɔ; ɛsɛe ade te sɛ Gehenna.* 7 Nkekaboa ne nnomaa ne mmoa a wɔwea ne mmoa a wɔwɔ po mu nyinaa, nnipa tumi yɛ ara* ma wotie wɔn, na wɔatie nnipa fi tete. 8 Nanso tɛkrɛma de, ɔdasani biara ntumi nni so. Ne ho yɛ ahometew; wuntumi nka no nhyɛ, na edi awu.+ 9 Ɛno na yɛde yi Agya Yehowa* ayɛ, na ɛno ara nso na yɛde dome nnipa a wɔayɛ wɔn wɔ “Onyankopɔn suban so”+ no. 10 Ano koro no ara mu na nhyira ne nnome fi ba. Me nuanom, ɛnyɛ papa sɛ eyi bɛkɔ so saa.+ 11 Asuti baako betumi apuw nsu dɛdɛ ne nsu nwenenwene afi faako anaa? 12 Me nuanom, borɔdɔma dua betumi asow ngodua aba? Na bobe nso betumi asow borɔdɔma?+ Saa ara nso na yɛrentumi nnya nsu dɛdɛ mfi nsu nkyenenkyene mu. 13 Mo mu hena na ɔyɛ onyansafo na ɔwɔ ntease? Ma ɔmfa ɔbra pa ne odwo a efi nyansam nna ne nnwuma adi. 14 Nanso sɛ mowɔ ahoɔyaw+ ne mansotwe*+ wɔ mo komam a, monhwɛ na moanhoahoa mo ho+ amfa ankyerɛ sɛ munni nokware. 15 Eyi nyɛ nyansa a efi soro, na mmom ɛyɛ asaase so de,+ honam de, ne ahonhommɔne de. 16 Na baabiara a ahoɔyaw ne mansotwe* wɔ no, basabasa ne akyiwade biara bi nso wɔ hɔ.+ 17 Na nyansa a efi soro no de, nea edi kan, ɛho tew,+ ɛpɛ asomdwoe,+ ɛte asɛm ase,+ ɛyɛ asoɔmmerɛw; mmɔborɔhunu ne aba pa ayɛ no ma,+ ɛnyɛ nyiyim,+ na ɛnyɛ nyaatwom.+ 18 Bio nso, wodua trenee aba wɔ asomdwoe mu+ ma wɔn a wɔyɛ nneɛma a ɛde asomdwoe ba.+\n^ Anaa “den.”\n^ Nt., “hintiw anaa yɛhwe ase.”\n^ Anaa “owie pɛyɛ.”\n^ Anaa “to ne nipadua nyinaa nnareka.”\n^ Anaa “dwudwo wɔn.”\n^ Ebetumi nso akyerɛ, “na mopere dibea.”\n^ Ebetumi nso akyerɛ, “dibea a wɔpere.”


Asetenam Nsɛm: Yɛafa Nnamfo Mfe 60 Ni Nanso Afei Mpo na Yɛafi Ase | Study\nYɛafa Nnamfo Mfe 60 Ni Nanso Afei Mpo na Yɛafi Ase\nDa bi anwummere wɔ afe 1951 mu no, mmerante baanan a wɔadi mfe 20 ne kakra kɔɔ baabi a ɔmanfo frɛ nkurɔfo wɔ telefon so wɔ Ithaca, New York, U.S.A. Wɔde ahokeka frɛɛ wɔn abusuafo ne wɔn nnamfo a wɔwɔ Michigan ne Iowa ne California. Ná anigyesɛm bi da wɔn ano!\nSAA afe no wɔ February bosome mu no, akwampaefo 122 behyiaam wɔ South Lansing, New York. Na wɔrekɔ Gilead Sukuu adesuakuw a ɛtɔ so 17. Na Lowell Turner, William (Bill) Kasten, Richard Kelsey, ne Ramon Templeton ka wɔn a na wɔrebɛtete wɔn ma wɔakɔyɛ asɛmpatrɛwfo no ho. Lowell ne Bill fi Michigan; Richard fi Iowa, na Ramon fi California. Ankyɛ koraa na wɔbɛyɛɛ nnamfo.\nFi benkum kɔ nifa: Richard, Lowell, Ramon, ne Bill bɛyɛɛ nnamfo wɔ Gilead\nBɛyɛ bosome anum akyi no, wɔka kyerɛɛ sukuufo no sɛ Onua Nathan Knorr a ɔwɔ adwumayɛbea ti no ne wɔn rebɛkasa. Na obiara retwɛn nea ɔwɔ ka. Na anuanom baanan yi aka sɛ wɔn yam a, anka wɔn nyinaa akɔsom wɔ ɔman biako mu. Afei na na wɔrebehu baabi a wɔbɛma wɔakɔyɛ asɛmpatrɛw adwuma no.\nBere a Onua Knorr gu so ne sukuufo no rekasa a oduu baabi a ɔrekyerɛ beae a obiara bɛkɔ akɔsom no, ɛhɔ tɛm dinn. Anuanom baanan no na wodii kan frɛɛ wɔn kɔɔ asɛnka agua no so. Ná wɔn yam hyehye wɔn, nanso bere a wohui sɛ wɔn nyinaa bɛkɔ akɔsom faako no, woguu ahome! Nanso na ɛhe na wɔde wɔn rekɔ? Bere a wɔkae sɛ wɔde wɔn rekɔ Germany no, adesuafo no ho dwiriw wɔn na wɔbɔɔ wɔn nsam denneennen.\nBere a Yehowa Adansefo a wɔwɔ wiase mmaa nyinaa tee nokwaredi a Adansefo a wɔwɔ Germany daa no adi fi 1933 reba wɔ Hitler nniso ase no, ɛkaa wɔn koma paa. Adesuafo no pii kaee sɛ bere a Wiase Ko II no baa awiei no, wɔde ntade ne nneɛma foforo kɔmaa wɔn nuanom a wɔwɔ Europa no. Sɛ yɛreka Onyankopɔn nkurɔfo a wɔde gyidi, animia, akokoduru, ne ahotoso asom Yehowa a, yɛrenka nnyaw anuanom a wɔwɔ Germany no. Lowell kae sɛ: ‘Afei de yɛne anuanom mmarima ne mmea akokodurufo yi bɛbɔ ankasa.’ Eyi nti na wɔde anigye ne ahokeka kɔfrɛɛ wɔn abusuafo ne wɔn nnamfo saa anwummere no.\nWƆDE WƆN ANI KYERƐƐ GERMANY\nRamon rekyerɛ ade wɔ Ahenni Som Sukuu mu\nJuly 27, 1951 mu no, po so hyɛn a wɔfrɛ no Homeland tu fii New York asubɔnten bi so de n’ani kyerɛɛ Germany. Ná nnamfo baanan yi te mu bi, na wodii nnafua 11 wɔ nsu so. Onua Albert Schroeder a akyiri yi ɔbɛyɛɛ Akwankyerɛ Kuw no muni kyerɛɛ wɔn ade wɔ Gilead. Ansa na wɔrebɛkɔ Germany no, na wakyerɛ wɔn German kasa kakra. Ná Germanfo pii wɔ hyɛn no mu enti wɔn adwene yɛɛ wɔn sɛ wobetumi asua nsɛm pii wɔ German kasa mu. Nanso na ɛnyɛ mmerɛw saa, efisɛ German kasa gu ahorow enti na ɛsono nea obiara ka. Na wonhu so koraa!\nPo so akwantu bɔɔ wɔn yare, nanso August 7 Benada anɔpa no, anuanom yi de wɔn nan sii Germany asase so wɔ Hamburg. Woduu hɔ no, na ɔko no asi ma mfe asia atwam, nanso wɔto wɔn ani a, wohu ɔko no ho twã wɔ baabiara. Afei wɔde awerɛhow kɔtenaa keteke mu anadwo no de wɔn ani kyerɛɛ Wiesbaden; ɛhɔ na na Betel wɔ.\nRichard reyɛ afiri bi ho adwuma wɔ Betel, Wiesbaden\nWukuda anɔpatutuutu na wosi fii keteke no mu, na onua a odi kan a wohyiaa no wɔ Germany ne Hans. Wote din no ara pɛ na woahu sɛ ɔyɛ Germanni! Hans de wɔn tenaa kar mu kɔɔ Betel, na oduu hɔ no ɔde wɔn hyɛɛ onuawa bi nsa. Na onuawa no ani afi na wohwɛ a wuhu sɛ ɔmfa n’adwuma nni agoru. Na ɔnte Borɔfo, na na n’adwene yɛ no sɛ, sɛ ɔkasa denneennen a, wɔbɛte nea ɔreka no ase. Nanso ne nteɛteɛm no ammoa wɔn mu biara; ɔne anuanom baanan no nyinaa yɛɛ basaa. Akyiri yi Onua Erich Frost a na ɔhwɛ adwuma no so wɔ Germany bepuee hɔ, na okyiaa wɔn kama wɔ Borɔfo mu. Afei de wɔn ho bae wɔn kakra.\nƐrekɔ August awiei no, anuanom baanan no kɔɔ nhyiam wɔ Frankfurt am Main. Ɛno ne nhyiam a edi kan a wɔkɔe wɔ German kasa mu. Na nhyiam no asɛmti ne “Ɔsom a Ɛho Tew.” Nnipa 47,432 na wɔkɔɔ bi na wɔbɔɔ nnipa 2,373 asu. Bere a anuanom asɛmpatrɛwfo yi huu eyi no, na wɔn ho pere wɔn sɛ wɔbɛtew asi asasesin no mu de nsi ne ahokeka aka asɛm no. Nanso nna kakra bi akyi no, Onua Knorr ka kyerɛɛ wɔn sɛ wɔbɛtena Betel na wɔayɛ adwuma wɔ hɔ.\nAnigye a wonyae wɔ wɔn som mu ma wohui sɛ Yehowa na onim nea eye ma yɛn\nNá ade a ɛda Ramon koma so ne asɛmpatrɛw adwuma, enti bere bi a wɔtoo nsa frɛɛ no sɛ ɔnkɔ United States Betel no, wankɔ. Richard ne Bill nso, na wɔnsoo ho dae da sɛ wɔbɛkɔ Betel. Nanso anigye a wonyae wɔ Betel som mu no ma wohui sɛ Yehowa nim nea eye ma yɛn. Enti nyansa wom sɛ yɛbɛtwɛn Yehowa ma wakyerɛ yɛn kwan sen sɛ yebedi nea yɛn koma pɛ akyi. Obi gye saa nokwasɛm yi tom a, adwuma biara a wɔde bɛma no wɔ Yehowa som mu anaa baabiara a wɔbɛka sɛ ɔnkɔsom no, ɔde anigye beso mu.\nAnuanom a wɔwɔ Germany Betel no pii ani gyei sɛ wonyaa Amerikafo wɔ hɔ, efisɛ afei de na wɔanya nkurɔfo a wobetumi akyerɛ wɔn Borɔfo. Nanso da bi a wɔwɔ adididan mu no, amanneɛbɔ bi a wɔde too gua maa wɔn anidaso yɛɛ kwa. Onua Frost a obiara nim sɛ ɔkasa ahoɔden so no fii ase kaa biribi wɔ German kasa mu; wohwɛ a wuhu sɛ na ɛyɛ aniberesɛm. Betel abusua no mufo dodow no ara yɛɛ komm; na wontumi mma wɔn ti so mpo. Na anuanom a wɔaba foforo yi nte nea ɔreka no ase, nanso wohui sɛ asɛm no fa wɔn ho. Enti bere a Onua Frost teɛteɛm sɛ, “VERBOTEN!” “VERBOTEN!” (“Yekyi!”) no, wɔyɛɛ basaa. Dɛn na na wɔayɛ a enti n’ani abere saa?\nOnua Frost (nifa) ne afoforo bere a Onua Knorr (benkum) bɛsraa wɔn\nWodidi wiei ara na hwim, obiara kɔɔ ne dan mu. Akyiri yi onua bi kae sɛ: “Sɛ mubetumi aboa yɛn a, gye sɛ musua German kasa no. Eyi nti na Onua Frost kae sɛ, sɛ montee German kasa no a, ɛnsɛ sɛ obiara ne mo ka Borɔfo no.”\nBetel abusua no tiee asɛm no guu aso pa mu. Eyi boaa anuanom no ma wosuaa German kasa no, na ɛsan nso kyerɛɛ wɔn sɛ sɛ ɔdɔfo bi tu yɛn fo, na mfiase no ɛyɛ den sɛ yebegye atom mpo a, yɛn ankasa na ɛboa yɛn. Afotu a Onua Frost de mae no ma yehu sɛ na odwen Yehowa ahyehyɛde no ho na ɔdɔ ne nuanom. * Akyiri yi anuanom baanan no bɛpɛɛ n’asɛm!\nYESUA BIRIBI FI YƐN NNAMFO HƆ\nBere a yekogyee yɛn ahome wɔ Switzerland, 1952\nYebetumi asua nneɛma pa pii afi yɛn nnamfo a wosuro Onyankopɔn hɔ a ɛbɛboa yɛn ma yɛne Yehowa adamfofa mu ayɛ den. Anuanom baanan no suaa nneɛma pii fii German anuanom anokwafo no hɔ; sɛ yɛka sɛ yɛrebobɔ wɔn din a, adagyew bɛbɔ yɛn. Wɔn baanan no nso, obiara suaa biribi fii ne yɔnko hɔ. Richard kae sɛ: “Na Lowell te German kasa no kakra nanso yɛn a yɛaka no de, yɛde bɔ so a na awae. Na n’ani afi sen yɛn nyinaa, enti sɛ yɛrepɛ obi adi nneɛma anim anaa wakyerɛ yɛn kasa no a, ɔno na yɛdan no.” Ramon kae sɛ: “Bere a yedii afe wɔ Germany no, yɛyɛe sɛ yɛbɛkɔ akogye yɛn ahome kakra wɔ Switzerland, na onua bi a ofi hɔ de ne fie maa yɛn sɛ yebetumi akɔsoɛ hɔ, na m’ani gyei papa! Na yɛn adwene yɛ yɛn sɛ yɛafa yɛn ho adi nnawɔtwe abien a yɛnka German kasa! Nanso me werɛ fii sɛ Lowell ka yɛn ho yi de, ɔremma kwan. Ɔkae sɛ anɔpa biara yɛnyɛ daa asɛm no wɔ German kasa mu. Na misusuw sɛ ɔbɛsesa n’adwene nanso na ogyina nea ogyina. Yesuaa biribi titiriw fii eyi mu. Sɛ obi a odwen wo ho ma wo akwankyerɛ bi na wo ne no nyɛ adwene mpo a, wo de fa yɛ adwuma. Eyi aboa yɛn mfe pii, na ayɛ mmerɛw ama yɛn sɛ yebegye akwankyerɛ a Yehowa ahyehyɛde no de ma yɛn atom.”\nNnamfo baanan no gye toom sɛ obiara wɔ biribi a ɔbɔ mu mmɔden sɛnea Filipifo 2:3 ka no. Ɛka sɛ: “Mumfi ahobrɛase mu mmu afoforo sɛ wɔkyɛn mo.” Nneɛma bi wɔ hɔ a na wogye tom sɛ Bill nkutoo na obetumi ayɛ no yiye; ɛba saa a, na wɔn a wɔaka no aka akyerɛ no sɛ ɔnyɛ. Lowell kae sɛ: “Na Bill wɔ akokoduru a otumi de di nsɛm bi a ne ka yɛ ka na ho dwuma, enti sɛ yehyia asɛm bi na yɛrepimpini yɛn akyi a, ɔno na na obiara hwɛ no. Nanso obedi ho dwuma pɛpɛɛpɛ sɛnea yɛn nyinaa pɛ.”\nEduu mmere bi no wɔn baanan nyinaa warewaree. Ɔdɔ a wɔn mu biara wɔ ma Yehowa ne bere nyinaa som adwuma no na ɛma wɔfaa nnamfo. Enti bere dui sɛ wɔware no, wɔhwehwɛɛ ahokafo a wobetumi aboa wɔn ma wɔde Yehowa som adi kan. Ná bere nyinaa som adwuma no ama wɔahu sɛ ɔma mu wɔ nhyira sen ogye. Afei nso wobehui sɛ ɛsɛ sɛ wɔde Ahenni no di kan sen sɛ wɔde wɔn adwene besi nneɛma a wɔn ankasa ani gye ho so. Enti wɔwarewaree mmea a wɔn ankasa ayi wɔn anim reyɛ bere nyinaa som adwuma no dedaw. Nnipa baanan no nyinaa nyaa aware pa.\nSɛ nnamfofa ne aware betumi agyina a, ɛsɛ sɛ Yehowa di akoten wom. (Ɔsɛnk. 4:12) Ɛwom, akyiri yi Bill ne Ramon nyinaa ahokafo fii mu, nanso na wɔrentumi nka sɛ wɔn aware ama wɔn nsa asi fam, efisɛ na wɔn yerenom yɛ mmea anokwafo a wɔbɔɔ wɔn kyidɔm ma wɔde anigye somee. Lowell ne Richard ne wɔn yerenom te hɔ fɛfɛɛfɛ. Bill san hwehwɛɛ ɔbea a obetumi ne no ayɛ bere nyinaa som adwuma no waree no.\nNnamfo baanan yi yam a, anka wɔn nyinaa te faako, nanso akyiri yi wɔn som adwuma no maa wɔn ntam tetewee. Ebinom kopuee, Austria, Luxembourg, Canada, United States ne Germany. Wɔn ntam tetewee de, nanso wɔn werɛ amfi wɔn ho; wɔkɔɔ so dii nkitaho. Obiako ani gye a, wɔn nyinaa ani gye; odi awerɛhow a, wɔn nyinaa di awerɛhow. (Rom. 12:15) Yenya nnamfo a wɔte saa a, ɛsɛ sɛ yeso wɔn mu yiye; ɛnsɛ sɛ yɛtoto wɔn agyaagyaamu. Ɛsɛ sɛ yebu wɔn sɛ akyɛde a efi Yehowa hɔ. (Mmeb. 17:17) Yɔnko berɛbo ho yɛ nna! Nanso wɔn ho nyɛ nna mma nokware Kristofo. Yehowa Adansefo de, yɛn mfɛfo gyidifo a wɔwɔ wiase nyinaa yɛ yɛn nnamfo, na yɛn nnamfo a wɔsen biara ne Yehowa Nyankopɔn ne Yesu Kristo.\nSɛnea yenim no, ɔhaw mpa nnipa ho, enti nnamfo baanan yi nso ahyia wɔn de. Wɔn mu binom ahwere wɔn ahokafo, yare reteetee ebinom na ɔkwan a wɔbɛfa so ahwɛ wɔn awofo a wɔanyinyin agyaw wɔn tipae. Ebinom nso anya mma, na ɛsɛ sɛ wɔhwɛ wɔn ka bere nyinaa som adwuma no ho. Asafo no ma wɔn dwumadi foforo a, na agyaw wɔn ayamhyehye, na onyin nso mma wɔn ho ntɔ wɔn. Nanso nea asi wɔn asetenam ama wɔahu sɛ, sɛ wɔn a wɔdɔ Yehowa hu wɔn nnamfo oo, wɔwɔ akyirikyiri oo, nnamfo no tumi boa wɔn ma wogyina ɔhaw biara a wohyia ano.\nADAMFOFA A ƐBƐTENA HƆ AFEBƆƆ\nBere a nnamfo baanan yi hyiraa wɔn ho so maa Yehowa no, na wɔyɛ mmerantewa koraa. Nà Lowell adi mfe 18, na Ramon adi mfe 12, na Bill adi mfe 11, ɛnna Richard nso adi mfe 10. Wofii bere nyinaa som adwuma no ase no, na nea osua wɔ wɔn mu adi mfe 17, ɛnna nea wɔanyin nso adi mfe 21. Wotiee afotu a ɛwɔ Ɔsɛnkafo 12:1 no. Ɛka sɛ: “Kae wo Bɔfo Kɛse no, wo mmeranteberem.”\nSɛ woyɛ aberante wɔ Kristofo asafo no mu a, Yehowa reto nsa frɛ wo sɛ bɛyɛ bere nyinaa som adwuma no bi. Enti wubetumi atoto wo nneɛma yiye na wode wo ho ahyem. Yehowa adom so no wubenya nhyira pii sɛnea nnamfo baanan yi nyae no. Wubetumi ayɛ ɔmansin anaa ɔmantam sohwɛfo, anaa wubetumi anya hokwan asrasra Betel ahorow ahyɛ anuanom den. Afei wubetumi anya hokwan asom wɔ Betel na ebia woabɛyɛ Baa Boayikuw muni mpo. Bio nso wubetumi anya hokwan akyerɛ ade wɔ Ahenni Som Sukuu ne Akwampaefo Ɔsom Sukuu mu, na mpo woanya akwannya ama ɔkasa wɔ nhyiam akɛse ne nketewa ase. Anuanom baanan yi ani gyei sɛ wotumi boaa nnipa mpempem pii! Nea ɛma wotumi yɛɛ eyi nyinaa ne sɛ bere a wɔyɛ mmerante koraa no, wohui sɛ Yehowa reto nsa frɛ wɔn sɛ womfi wɔn kra nyinaa mu nsom no, na wɔpenee so.—Kol. 3:23.\nFi benkum kɔ nifa: Richard, Bill, Lowell, ne Ramon wɔ Selters bere a wɔrehyira Betel adan foforo so, 1984\nƐnnɛ, Lowell, Richard, ne Ramon nyinaa asan aba Germany Betel a seesei ɛwɔ Selters no. Awerɛhosɛm ne sɛ Bill wui 2010 bere a na ɔresom sɛ ɔkwampaefo titiriw wɔ United States no. Nnamfo baanan yi bɔe bɛyɛ mfe 60. Seesei owu afa biako kɔ yayaayaw! Nanso yɛn Nyankopɔn Yehowa werɛ remfi ne nnamfo da. Yɛwɔ awerɛhyem sɛ bere a n’Ahenni redi tumi no, yɛn nnamfo Kristofo a owu atetew yɛne wɔn ntam no bɛsan aba na yɛn nnamfofa no atoa so.\n“Mfirihyia 60 a yɛfaa nnamfo nyinaa, menkae da koro mpo a akameakame baa yɛn ntam”\nAka kakra ma Bill awu no, ɔkyerɛwee sɛ: “Mfirihyia 60 a yɛfaa nnamfo nyinaa, menkae da koro mpo a akameakame baa yɛn ntam. Yɛn nnamfofa no aboa me paa wɔ m’asetenam.” Ne nnamfo baasa no nim sɛ wɔn adamfofa no bɛtoa so wɔ wiase foforo no mu, enti wɔn nso kae sɛ: “Afei mpo na yɛafi ase.”\n^ nky. 17 Onua Frost asetenam nsɛm baa April 15, 1961, Borɔfo Ɔwɛn-Aban, kratafa 244-249 mu.\nAsetenam Nsɛm—Yɛafa Nnamfo Mfe 60 Ni Nanso Afei Mpo na Yɛafi Ase


1 Beresosɛm 19:1-19\n19 Akyiri yi, ɛbae sɛ Ammonfo hene Nahas+ wui, na ne ba bedii n’ade.+ 2 Ɛnna Dawid kae sɛ: “Mɛyɛ Nahas ba Hanun adɔe,+ efisɛ ne papa yɛɛ me adɔe.”+ Enti Dawid somaa abɔfo sɛ wɔnkɔkyekye ne werɛ, ne papa wu no ho, na Dawid nkoa no kɔɔ Hanun nkyɛn, Ammonfo+ asase so, sɛ wɔrekɔkyekye ne werɛ. 3 Ɛnna Ammon mpanyimfo bisaa Hanun sɛ: “Wugye di sɛ Dawid pɛ sɛ odi wo papa ni w’anim nti na wasoma sɛ wɔmmɛkyekye wo werɛ yi? Wunnye nni sɛ ɔrebɛhwehwɛ+ w’asase so de apɛ ɔkwan a ɔbɛfa so adan abutuw nti na ne nkoa aba wo nkyɛn yi?”+ 4 Enti Hanun kyeree Dawid nkoa+ no yii wɔn bogyesɛ,+ na otwitwaa wɔn ntade so besii wɔn to,+ na ɔma wɔkɔe.+ 5 Ɛnna nkurɔfo kɔkaa mmarima no asɛm kyerɛɛ Dawid. Ɛhɔ ara na ɔsoma kohyiaa wɔn efisɛ na wɔagu wɔn anim ase pɔtɔɔ; na ɔhene kae sɛ: “Montena Yeriko+ nkosi sɛ mo bogyesɛ befuw kuhaa ansa na moasan aba.” 6 Akyiri yi, Ammonfo no hui sɛ wɔn ho abɔn+ Dawid. Ɛno nti Hanun+ ne Ammonfo no de dwetɛ dwetikɛse apem+ kogyee nteaseɛnam+ ne apɔnkɔsotefo fii Mesopotamia ne Aram-Maaka+ ne Soba.+ 7 Enti wonyaa nteaseɛnam+ mpem aduasa abien, na Maaka hene ne ne nkurɔfo bɛkaa wɔn ho.+ Ɛnna wɔbɛbɔɔ nsra wɔ Medeba,+ na Ammonfo no fi wɔn nkurow mu boaboaa wɔn ano sɛ wɔrebɛko. 8 Dawid tee no, ɛhɔ ara na ɔmaa Yoab+ ne nnɔmmarima no ne asraafo+ nkae no nyinaa kɔɔ hɔ. 9 Na Ammonfo kotwaa ɔko mpasua wɔ kurotia, na ahene+ a wɔbae no kogyinagyinaa petee mu. 10 Bere a Yoab hui sɛ dɔm no bi wɔ n’anim ne n’akyi nyinaa no, ntɛm ara na ɔpaw Israel mmarima akantinka no bi kɔɔ mpasua so kohyiaa Siriafo no.+ 11 Na ɔde dɔm a aka no maa ne nua Abisai+ sɛ wontwa ɔko mpasua nkohyia Ammonfo+ no. 12 Na ɔkae sɛ: “Sɛ Siriafo+ no ahoɔden boro me so a, bra begye me;+ na sɛ Ammonfo nso ahoɔden boro wo so a, me nso mɛba abegye wo.+ 13 Yɛ den,+ na yɛmfa akokoduru nni mma yɛn man ne yɛn Nyankopɔn nkurow,+ na Yehowa de, nea eye n’ani so na ɔbɛyɛ.”+ 14 Ɛnna Yoab ne ne dɔm no kɔɔ wɔn anim kohyiaa Siriafo no wɔ ɔko no mu,+ na woguan+ fii n’anim. 15 Ammonfo no hui sɛ Siriafo aguan, enti wɔn nso woguan+ fii ne nua Abisai anim, na wɔsan kɔɔ kurow no mu.+ Akyiri yi, Yoab baa Yerusalem. 16 Bere a Siriafo no hui sɛ wɔadi nkogu+ wɔ Israel anim no, wɔsomaa abɔfo sɛ wɔnkɔfa Siriafo a wɔwɔ asubɔnten kɛse+ no ho no ne Hadadeser sahene Sofak mmra. 17 Asɛm no duu Dawid asom ara pɛ, ɔboaboaa Israel nyinaa ano kotwaa Yordan kɔɔ wɔn so kotwaa wɔn so mpasua.+ Bere a Dawid kɔɔ mpasua no so kohyiaa Siriafo no, wɔne no koe. 18 Nanso Siriafo no guan+ fii Israel anim; na Dawid kunkum Siriafo mpemnson a wɔtete nteaseɛnam so ne mmarima a wɔnam fam mpem aduanan, na ɔsahene Sofak nso, okum no.+ 19 Bere a wɔn a wɔyɛ Hadadeser nkoa no hui sɛ wɔadi nkogu wɔ Israel anim no,+ ɛhɔ ara na wɔne Dawid yɛɛ asomdwoe apam, na wɔsom no,+ na Siriafo ammɔ wɔn ho mmusu sɛ wɔbɛko agye Ammonfo bio.+